Official Journal L 243 , 27/09/2003 P. 0006 - 0079



Ir-Regolament tal-Kummissjoni (KE) Nru 1702/2003 ta' l-24 ta' Settembru 2003 li jistabbilixxi regoli ta' implimentazzjoni biex inġenji ta' l-ajru, prodotti, partijiet u tagħmir relatat jiġu ċertifikati bħala tajbin għall-ajru u li ma jagħmlux ħsara ambjentali, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni tagħhom (Test b'relevanza għaż-ŻEE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat ir-Regolament (EC) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-qasam ta' l-avjazzjoni ċivili u li jistabbilixxi Aġenzija Ewropea tas-Sigurtà ta' l-Avjazzjoni [1] (hawn aktar "l quddiem imsejjaħ" ir-Regolament bażiku, kif adattat bir-Regolament (KE) Nru 1701/2003 [2], u b'mod partikulari l-Artikoli 5 u 6 fih imsemmija, Billi: (1) Ir-regolament bażiku jistabbilixxi r-rekwiżiti komuni essenzjali biex jipprovdi għal livell uniformi għoli ta' sigurtà fl-avjazzjoni ċivili u protezzjoni ta' l-ambjent; huwa jitlob lill-Kummissjoni biex biex tadotta r-regoli meħtieġa biex jimplimentawh sabiex tiġi żgurata l-applikazzjoni uniformi tagħhom; huwa jistabbilixxi Aġenzija Ewropea tas-Sigurtà ta' l-Avjazzjoni (hawn aktar ‘l quddiem imsejjħa "l-Aġenzija") biex tassisti l-Kummissjoni fl-iżvilupp ta' l-imsemmija regoli ta' implimentazzjoni. (2) Ir-rekwiżiti eżistenti ta' l-avjazzjoni fil-qasam ta' l-adegwità ta' l-avjazzjoni kif elenkati fl-Anness II tar-Regolament tal-Kunsill (KEE) Nru 3922/91 [3] kif l-aħħar emendat bir-Regolament tal-Kummissjoni (KE) Nru 2871/2000 [4], ser jitħassar b'effett mit-28 ta' Settembru 2003. (3) Huwa meħtieġ li jiġu addottati rekwiżiti tekniċi komuni u proċeduri amministrattivi biex jiżguraw l-adegwità ta' l-avjazzjoni u l-kompatibilità ambjentali tal-prodotti, bċejjeċ u apparati aeronawtiċi, suġġett għar-Regolament bażiku; dawn ir-rekwiżiti u proċeduri għandhom jispeċifikaw il-kondizzjonijiet għall-ħruġ, manteniment, tibdil, sospensjoni jew revoka taċ-ċertifikati relattivi. (4) L-organizzazzjonijiet involuti fid-disinn u produzzjoni tal-prodotti, bċejjeċ u apparat għandhom jintalbu biex ikunu konformi ma' ċerti rekwiżiti tekniċi sabiex juru l-kapaċità u l-meżżi tagħhom biex jaqdu dmirijiethom u l-privileġġi magħhom assoċjati; il-Kummissjoni hija mitluba taddotta miżuri u tistabbilixxi kondizzjonijiet għall-ħruġ, mantniment, tibdil, sospensjoni jew revoka taċ-ċertifikati li jagħtu xhieda ta' dik il-konformità. (5) Fl-addozzjoni ta' miżuri għall-implimentazzjoni ta' kriterji essenzjali komuni fil-qasam ta' l-adegwità ta' l-avjazzjoni, l-Kummissjoni għandha tieħu ħsieb li dawn ikunu jirriflettu l-istat ta' l-arti u l-aqwa prattiċi, meta jkunu konsidrati l-esperjenza ta' l-avjazzjoni fid-dinja u l-progress xjentifiku u tekniku, filwaqt li tippermetti li jkun hemm reazzjoni immedjata għal kawżi stabbiliti ta' inċidenti serji. (6) Il-bżonn li biex tkun żgurata l-uniformità fl-applikazzjoni ta' kriterji komuni dwar l-adegwità ambjentali u ta' l-avjazzjoni għall-prodotti, partijiet u tagħmir aeronawtiku jeħtieġ li l-awtoritajiet kompetenti ta' l-Istati Membri jsegwu proċeduri komuni u, fejn ikun japplika, l-Aġenzija trid teżamina l-konformità ma' dawn il-kriterji; l-Aġenzija għandha tiżviluppa speċifikazzjonijiet ta' ċertifikazzjoni, kif ukoll materjal ta' gwida biex jiffaċilita l-uniformità regolatorja meħtieġa. (7) Għal dan il-għan, huwa meħtieġ li jkun hemm transizzjoni bla xkiel għall-qafas regolatorju ġdid ta' l-Aġenzija li għandu jiżgura li jkun hemm livell għoli u uniformi ta' sigurtà fl-avjazzjoni ċivili fil-Komunità; huwa meħtieġ li jkun hemm żmien biżżejjed għall-industrija ta' l-avjazzjoni u għall-amministrazzjonijiet ta' l-Istati Membri biex dawn jikkonformaw ruħhom ma' dan il-qafas ġdid u li jagħrfu l-issoktar tal-validità taċ-ċertifikati maħruġa qabel id-dħul fis-seħħ ta' dan ir-Regolament, f'konformità ma' l-Artikolu 57 tar-Regolament bażiku. (8) Il-miżuri li hemm f'dan ir-Regolament huma bbażati fuq l-opinjoni li tat l-Aġenzija [5] f'konformità ma' l-Artikoli 12(2)(b) u 14(1) tar-Regolament bażiku. (9) Il-miżuri li hemm f'dan ir-Regolament huma f'konformità ma' l-opinjoni tal-Kumitat ta' l-Aġenzija Ewropea dwar is-Sigurtà ta' l-Avjazzjoni (AESA) stabbilita bl-Artikolu 54(3) tar-Regolament bażiku, ADDOTTAT DAN IR-REGOLAMENT: Artikolu 1 Kamp ta' applikazzjoni u definizzjonijiet 1. Dan ir-Regolament jistabbilixxi, f'konformità ma' l-Artikolu 5(4) u 6(3) tar-Regolament bażiku, kriterji tekniċi komuni u proċeduri amministrattivi biex tkun ċertifikata l-adegwità għall-ajru u dik ambjentali ta' prodotti, partijiet u tagħmir. Dawn għandhom jispeċifikaw: (a) il-ħruġ ta' ċertifikati tat-tip, ċertifikati ristretti tat-tip, ċertifikati supplementari tat-tip u tibdiliet għal dawk iċ-ċertifikati; (b) il-ħruġ ta' ċertifikati ta' l-adegwità għall-ajru, ċertifikati ristretti ta' l-adegwità għall-ajru, permessi tat-titjir u ċertifikati tar-rilaxx awtorizzat; (ċ) il-ħruġ ta' approvazzjonijiet ta' disinji ta' tiswija; (d) it-turija tal-konformità mal-kriterji tal-protezzjoni ta' l-ambjent; (e) il-ħruġ ta' ċertifikati tal-ħoss; (f) l-identifikazzjoni ta' prodotti, partijiet u tagħmir; (g) iċ-ċertifikazzjoni ta' ċerti partijiet u tagħmir; (h) iċ-ċertifikazzjoni ta' organizzazzjonijiet li għandhom x'jaqsmu mad-disinn u l-produzzjoni; (i) il-ħruġ ta' direttivi ta' l-adegwità għall-ajru. 2. Għall-għan ta' dan ir-Regolament, id-definizzjonijiet li ġejjin għandhom ikunu japplikaw: (a) "JAA" - tfisser "Awtoritajiet ta' l-Avjazzjoni Konġunti". (b) "JAR" - tfisser "Rekwiżiti ta' l-Avjazzjoni Konġunti". (c) Il-"Parti 21" tfisser il-kriterji u proċeduri li jwasslu għaċ-ċertifikazzjoni ta' ajruplani u prodotti, partijiet u tagħmir relatat, kif ukoll ta' organizzazzjonijiet li għandhom x'jaqsmu mat-disinn u l-produzzjoni annessi ma' dan ir-Regolament. (d) Il-"Parti M" tfisser il-kriterji applikabbli ta' l-issoktar ta' l-adegwità ta' l-avjazzjoni, addottati f'konformità mar-Regolament bażiku. Artikolu 2 Iċ-ċertifikazzjoni ta' prodotti, partijiet u tagħmir 1. Il-prodotti, l-partijiet u t-tagħmir għandhom ikunu ġew ċertifikati kif imfisser fil-Parti 21. 2. B'deroga mill-paragrafu 1, ajruplani, inklużi kwalunkwe prodott, partijiet u tagħmir, li ma jkunux ġew reġistrati fi Stat Membru għandhom ikunu eżenti mid-dispożizzjonijiet tas-Subpartijiet H u I tal-Parti 21. 3. Fejn għandu x'jaqsam prodott li nħariġlu ċ-ċertifikat tat-tip qabel it-28 ta' Settembru 2003 min xi Stat Membru, d-dispożizzjonjijiet li ġejjin għandhom ikunu japplikaw: (a) Prodott bħal dan għandu jitqies li jkollu ċertifikat tat-tip maħruġ f'konformità ma' dan ir-Regolament meta: (i) il-bażi taċ-ċertifikat tat-tip hija: - l-bażi taċ-ċertifikazzjoni tat-tip ta' l-JAA, għall-prodotti li jkunu ġew ċertifikati taħt il-proċeduri ta' l-JAA, kif definit fl-iskeda informattiva tagħhom maħruġ mill-JAA, jew - għal prodotti oħra, il-bażi taċ-ċertifikazzjoni tat-tip kif definit fl-iskeda informattiva taċ-ċertifikat tat-tip ta' l-Istat li jkun għamel id-disinn, jekk dak l-Istat ikun: - Stat Membru, sakemm l-Aġenzija ma tiddeterminax, meta tqis, b'mod partikulari, l-kodiċi ta' l-adegwità ta' l-avjazzjoni użati u l-esperjenza tas-servizz, li din il-bażi taċ-ċertifikazzjoni tat-tip ma tipprovdix għal livell ta' sigurtà ekwivalenti għal dak meħtieġ bir-Regolament bażiku u dan ir-Regolament; jew - Stat li miegħu Stat Membru jkun ikkonkluda ftehim ta' adegwità ta' l-avjazzjoni bilaterali, jew inkella xi ftehim simili, u li taħtu dawn il-prodotti jkunu ġew ċertifikati fuq il-bażi ta' l-Istat li jkun għamel il-kodiċi ta' l-adegwità ta' l-avjazzjoni tad-disinn. Dan sakemm l-Aġenzija ma tiddeterminax li dawn il-kodiċi ta' l-adegwità ta' l-avjazzjoni jew l-esperjenza tas-servizz jew inkella s-sistema ta' sigurtà ta' dak l-Istat tad-disinn ma jkunux jipprovdu livell ta' sigurtà ekwivalenti għal dak meħtieġ bir-Regolament bażiku u dan ir-Regolament; - L-Aġenzija għandha tagħmel l-ewwel evalwazzjoni ta' l-implikazzjoni ta' dawn iż-żewġ dispożizzjonijiet imsemmija fuq, bil-ħsieb li din tagħti opinjoni lill-Kummissjoni, inklużi emendi possibbli għar-Regolament preżenti. (ii) il-kriterji tal-protezzjoni ambjentali huma dawk stabbiliti fl-Anness 16 għall-Konvenzjoni ta' Chicago, kif applikabbli għall-prodott; (iii) id-direttivi applikabbli ta' l-adegwità ta' l-avjazzjoni huma dawk ta' l-Istat li jagħmel id-disinn. (b) Id-disinn ta' ajruplan individwali, li jkun fir-reġistru ta' Stat Membru qabel it-28 ta' Settembru 2003, għandu jitqies li jkun ġie approvat f'konformità ma' dan ir-Regolament meta: (i) id-disinn tat-tip bażiku tiegħu jkun parti miċ-ċertifikat tat-tip imsemmi fil-paragrafu (a); (ii) it-tibdiliet kollha fid-disinn tat-tip bażiku, li ma jkunux taħt ir-responsabbiltà tas-sid taċ-ċertifikat tat-tip, ikunu ġew approvati; u (iii) d-direttivi ta' l-adegwità ta' l-avjazzjoni maħruġa jew addottati mill-Istat Membru li qed jirreġistra qabel it-28 ta' Settembru 2003 iridu jkunu osservati, inklużi kwalunkwe varjazzjonijiet li jkun hemm fid-direttivi ta' l-adegwità ta' l-avjazzjoni ta' l-Istat tad-disinn li dwarhom ikun sar ftehim mill-Istat Membru li qed jirreġistra. (ċ) L-Aġenzija għandha tiddetermina ċ-ċertifikat tat-tip tal-prodotti li ma jilħqux il-paragrafu (a) qabel it-28 ta' Marzu 2007. (d) L-Aġenzija għandha tiddetermina l-iskeda informattiva taċ-ċertifikat tat-tip tal-ħoss għall-prodotti kollha koperti bil-paragrafu (a) qabel it-28 ta' Marzu 2007. Qabel din id-determinazzjoni, l-Istati Membri jistgħu jkomplu joħorġu ċertifikati tal-ħoss f'konformità mar-regolamenti nazzjonali applikabbli. 4. Dwar il-prodotti li dwarhom ikun għaddej proċess ta' ċertifikazzjoni tat-tip permezz ta' l-JAA jew ta' Stat Membru fit-28 ta' Settembru 2003: (a) jekk prodott ikun taħt ċertifikazzjoni minn diversi Stati Membri, l-aktar proġett avanzat għandu jintuża bħala referenza; (b) 21A.15(a), (b) u (ċ) tal-Parti 21 m'għandhomx japplikaw; (ċ) b'deroga mill-21A.17(a) tal-Parti 21, il-bażi taċ-ċertifikazzjoni tat-tip għandha tkun stabbilita mill-JAA jew, fejn ikun applikabbli, mill-Istat Membru fid-data ta' l-applikazzjoni għall-approvazzjoni; (d) it-tisjib għall-konformità magħmul taħt il-proċeduri ta' l-JAA jew ta' Stat Membru għandu jitqies li jkun sar mill-Aġenzija għall-għan li din ikun konformi ma' 21A.20(a) u (b) tal-Parti 21; 5. Dwar il-prodotti li jkollhom ċertifikat tat-tip nazzjonali, jew ekwivalenti, u li dwarhom il-proċess ta' approvazzjoni li jkun qed isir minn Stat Membru ma jkunx ġie finalizzat fiż-żmien meta ċ-ċertifikat tat-tip li jkun ġie stabbilit bħala wieħed konformi ma' dan ir-Regolament: (a) jekk ikun qed isir proċess ta' approvazzjoni minn diversi Stati Membri, l-aktar proġett avvanzat għandu jintuża bħala referenza; (b) 21A.93 tal-Parti 21 ma tapplikax; (ċ) il-bażi taċ-ċertifikazzjoni tat-tip applikabbli għandha tiġi stabbilita mill-JAA jew, fejn japplika, mill-Istat Membru fid-data ta' l-applikazzjoni għall-approvazzjoni tat-tibdil; (d) it-tisjib għall-konformità magħmul taħt proċeduri ta' JAA jew Stat Membru għandu jitqies li jkun sar mill-Aġenzija għall-għan li din tkun konformi ma' 21A.103(a)(2) u (b) tal-Parti 21. 6. Dwar iċ-ċertifikati supplementari tat-tip li fuqhom ikun għaddej proċess ta' ċertifikazzjoni minn Stat Membru fit-28 ta' Settembru 2003 taħt il-proċeduri applikabbli ta' l-JAA; u dwar tibdil maġġuri fil-prodotti, propost minn persuni għajr is-sid taċ-ċertifikat tat-tip tal-prodott, u li fuqu jkun għaddej proċess ta' ċertifikazzjoni minn Stat Membru fit-28 ta' Settembru 2003 taħt il-proċeduri nazzjonali applikabbli: (a) jekk il-proċess ta' ċertifikazzjoni jkun qed isir minn diversi Stati Membri, l-aktar proġett avanzat għandu jitqies bħala referenza; (b) 21A.113 (a) u (b) tal-Parti 21 ma jappiklawx; (ċ) il-bażi taċ-ċertifikazzjoni applikabbli għandha tkun stabbilita mill-JAA jew, fejn japplika, mill-Istat Membru fid-data ta' l-applikazzjoni għaċ-ċertifikat supplementari tat-tip jew għall-approvazzjoni tat-tibdil maġġuri; (d) it-tisjib għall-konformità magħmul taħt il-proċeduri ta' l-JAA jew xi Stat Membru għandu jitqies li jkun sar mill-Aġenzija għall-għan ta' konformità ma' 21A.115(a) tal-Parti 21. 7. Fejn għandhom x'jaqsmu l-prodotti li jkollhom ċertifikat tat-tip nazzjonali, jew l-ekwivalenti, u li għalih il-proċess ta' approvazzjoni ta' disinn ta' tiswija maġġuri li jkun sar minn Stat Membru ma jkunx ġie finalizzat fiż-żmien meta ċ-ċertifikat tat-tip ikun sar f'konformità ma' dan ir-Regolament, it-tisjib għall-konformità li jkun sar taħt il-proċeduri ta' l-JAA jew xi Stat Membru għandu jitqies li jkun sar mill-Aġenzija għall-għan ta' konformità ma' 21A.433(a) tal-Parti 21. 8. Dwar il-partijiet u t-tagħmir li għalihom ikun għaddej proċess ta' approvazzjoni jew awtorizzazzjoni minn xi Stat Membru fit-28 ta' Settembru: (a) jekk il-proċess ta' awtorizzazzjoni ikun qed isir minn diversi Stati Membri, l-aktar proġett avanzat għandu jintuża bħala referenza; (b) 21A.603 tal-Parti 21 ma tapplikax; (ċ) il-kriterji ta' informazzjoni applikabbli taħt 21A.605 tal-Parti 21 għandhom ikunu dawk stabbiliti mill-Istat Membru relevanti, fid-data ta' l-applikazzjoni għall-approvazzjoni jew awtorizzazzjoni; (d) it-tisjib għall-konformità li jkun sar mill-Istat Membru relevanti għandu jitqies li jkun sar mill-Aġenzija għall-għan ta' konformità ma' 21A.606(b) tal-Parti 21. 9. Ċertifikat ta' l-adegwità ta' l-avjazzjoni maħruġ minn Stat Membru li jiddikjara l-konformità ma' ċertifikat tat-tip magħmul f'konformità mal-paragrafu 3, għandu jitqies konformi ma' dan ir-Regolament. 10. Jekk ikun hemm xi deċiżjoni ta' l-Aġenzija li tkun għadha pendenti taħt il-punt (ċ) tal-paragrafu 3, it-tipi ta' ajruplani li jkunu ġew awtorizzati jtiru minn Stat Membru qabel it-28 ta' Settembru 2003 u li ma jistax jinħarġilhom ċertifikat tat-tip f'konformità mal-paragrafu 3, għandhom jibqgħu taħt ir-responsabbilità ta' l-Istat Membru fejn ikunu ġew reġistrati, taħt ir-regolamenti nazzjonali applikabbli. 11. Sat-28 ta' Marzu 2007, l-Istati Membri għandhom ikunu għamlu t-tisjib biex jiżguraw li r-restrizzjonijiet ta' l-ajruplani, f'każ li dawn ikunu jmorru 'l hinn mill-kriterji essenzjali, jkunu jippermettu li l-ajruplani jagħmlu titjira bażika mingħajr periklu. F'każ bħal dan, il-permessi għat-titjir irid ikollhom limitazzjoni għall-użu fl-ispazju ta' l-ajru ta' l-Istat Membru, li l-awtorità kompetenti tiegħu tkun qed toħroġ il-permess. Titjiriet barra dan l-ispazju ta' l-ajru għandu jkollhom validità tal-permess mill-awtoritajiet kompetenti ta' l-Istati konċernati. Sat-28 ta' Marzu 2007, ajruplani li jkunu ġew awtorizzati minn Stat Membru biex itiru qabel it-28 ta' Settembru 2003 mingħajr ċertifikat ta' l-adegwità ta' l-avjazzjoni jistgħu jibqgħu taħt ir-responsabbilità ta' l-Istat Membru taħt ir-regolamenti nazzjonali applikabbli. Dawn l-ajruplani għandhom itiru biss fl-ispazju ta' l-ajru ta' l-Istat Membru relevanti. Titjiriet barra minn dan l-ispazju ta' l-ajru ikun jeħtieġ il-permess ta' l-awtorità kompetenti ta' l-Istat konċernat. 12. Fejn issir referenza fil-Parti 21 biex ikunu applikati u/jew ikun hemm konformità mad-dispożizzjonijiet tal-Parti M, u l-Parti M ma tkunx fis-seħħ, ir-regoli relevanti nazzjonali għandhom japplikaw minflok. 13. L-approvazzjonijiet ta' partijiet u tagħmir maħruġa minn Stat Membru u li jkunu validi fit-28 ta' Settembru 2003 għandhom jitqiesu li jkunu ħarġu f'konformità ma' dan ir-Regolament. 14. Dwar iċ-ċertifikati tat-tip maħruġa minn Stat Membru taħt il-proċeduri ta' l-JAA jew il-proċeduri nazzjonali applikabbli, u dwar it-tibdil fil-prodotti propost minn persuni għajr is-sid taċ-ċertifikat tat-tip tal-prodott, approvat minn xi Stat Membru taħt il-proċeduri nazzjonali applikabbli, fejn iċ-ċertifikat supplementari tat-tip, jew it-tibdil, ikun validu fit-28 ta' Settembru 2003, iċ-ċertifikat supplementari tat-tip, jew it-tibdil, għandu jitqies li jkun inħareġ taħt dan ir-Regolament. Artikolu 3 Organizzazzjonijiet tad-Disinn 1. Organizzazzjoni responsabbli mid-disinn ta' prodotti, partijiet u tagħmir, jew mit-tibdil jew tiswijiet ta' dawn, għandha turi l-kapaċità tagħha f'konformità mal-Parti 21. 2. B'deroga mill-paragrafu 1, organizzazzjoni li l-post ewlieni tagħha tan-negozju ma jkunx fi Stat Membru, tista' turi l-kapaċità tagħha billi jkollha ċertifikat maħruġ mill-Istat għall-prodotti, partijiet u tagħmir li għalihom din tkun qed tapplika, sakemm: (a) l-Istat ikun l-Istat tad-disinn; u (b) l-Aġenzija tkun stabbiliet li s-sistema ta' dak l-Istat tkun tinkludi l-istess livell indipendenti ta' verifika ta' konformità kif kontemplat minn dan ir-Regolament, jew permezz ta' sistema ekwivalenti ta' approvazzjonijiet ta' organizzazzjonijiet, jew permezz ta' l-involviment dirett ta' l-awtorità kompetenti ta' dak l-Istat. 3. L-approvazzjonijiet għal organizzazzjonijiet tad-disinn maħruġa jew rikonoxxuti minn Stat Membru f'konformità mal-kriterji u l-proċeduri ta' l-JAA u validi qabel it-28 ta' Settembru 2003, għandhom jitqiesu konformi ma' dan ir-Regolament. F' dan il-każ, il-perjodu għall-għeluq tat-tisjib tat-tieni livell, li hemm imsemmi fis-Subparti J tal-Parti 21, m'għandux ikun itwal minn sena meta dak it-tisjib ikun marbut ma' differenzi fil-JAR. 4. Organizzazzjoni tad-disinn b'ċertifikat tat-tip li iżda fit-28 ta' Settembru 2003 ma jkollhiex l-approvazzjoni xierqa maħruġa taħt il-proċeduri applikabbli ta' l-JAA, għandha turi l-kapaċità tagħha taħt il-kundizzjonijiet stabbiliti fi 21A.14 tal-Parti 21 qabel it-28 ta' Settembru 2005. 5. Organizzazzjoni, meta tkun l-applikant għal ċertifikat supplementari tat-tip, jew għall-approvazzjoni ta' disinn ta' tiswija maġġuri jew għall-approvazzjoni ta' disinn ta' Unit ta' Qawwa Awżiljarja li fit-28 ta' Settembru 2003 ma jkollhiex l-approvazzjoni 6. Dwar organizzazzjonijiet li dwarhom ikun għaddej proċess minn xi Stat Membru fuq l-approvazzjoni tagħhom fit-28 ta' Settembru 2003 taħt il-proċeduri applikabbli ta' l-JAA: 1. 21A.134 tal-Parti 21 ma tapplikax; 2. it-tisjib tal-konformità li jkun sar taħt il-proċeduri ta' l-JAA għandu jitqies li jkun sar mill-Aġenzija għall-għan ta' konformità ma' 21A.145 tal-Parti 21. Artikolu 4 Organizzazzjonijiet tal-Produzzjoni 1. Organizzazzjoni responsabbli mill-manifattura ta' prodotti, partijiet u tagħmir għandha turi l-kapaċità f'konformità mad-dispożizzjonijiet tal-Parti 21. 2. B'deroga mill-paragrafu 1, manifattur li l-post ewlieni tiegħu tan-negozju m'huwiex fi Stat Membru, jista' juri l-kapaċità ta' l-organizzazzjoni billi dan ikollu ċertifikat maħruġ minn dak l-Istat għall-prodott, partijiet u tagħmir li għalih dan ikun qed japplika, sakemm: (a) l-Istat ikun l-Istat tal-manifattura; u (b) l-Aġenzija tkun stabbiliet li s-sistema ta' dak l-Istat tkun tinkludi l-istess l-livell indipendenti ta' verifika ta' konformità kif hemm f'dan ir-Regolament, jew permezz ta' sistema ekwivalenti ta' approvazzjonijiet ta' l-organizzazzjonijiet, jew inkella permezz ta' l-involviment dirett ta' l-awtorità kompetenti ta' dak l-Istat. 3. Approvazzjonijiet ta' organizzazzjoni tal-produzzjoni maħruġa jew rikonoxxuti minn Stat Membru f'konformità mal-kriterji u l-proċeduri ta' l-JAA, u li kienu validi qabel it-28 ta' Settembru 2003, għandhom jitqiesu bħala konformi ma' dan ir-Regolament. F'każ bħal dan, il-perjodu għall-għeluq tat-tisjib tat-tieni livell, kif hemm imsemmi fis-Sotto-parti Ġ tal-Parti 21, m'għandux ikun itwal minn sena meta dak it-tisjib ikun marbut ma' differenzi mal-JAR li kienu applikabbli qabel. 4. Organizzazzjoni għandha turi l-kapaċità tagħha taħt dan ir-Regolament qabel it-28 ta' Settembru 2005. 5. Sakemm organizzazzjoni tkun uriet il-kapaċità tagħha taħt is-Sotto-partijiet F u Ġ tal-Parti 21, id-dikjarazzjonijiet tal-konformità u ċ-ċertifikati awtorizatti tar-rilaxx maħruġa minn dik l-organizzazzjoni taħt ir-regoli nazzjonali applikabbli, għandhom jitqiesu li jkunu ħarġu taħt dan ir-Regolament. 6. Dwar organizzazzjonijiet li għalihom il-proċess ta' approvazzjoni jkun għaddej minn xi Stat Membru fit-28 ta' Settembru 2003 taħt il-proċeduri applikabbli ta' l-JAA: (a) 21A.234 tal-Parti 21 ma tapplikax; (b) it-tisjib ta' konformità magħmul taħt il-proċeduri ta' l-JAA għandu jitqies li jkun sar mill-Aġenzija għall-għan ta' konformità ma' 21A.245 tal-Parti 21. Artikolu 5 Id-Dħul fis-Seħħ 1. Dan ir-Regolament għandu jidħol fis-seħħ fit-28 ta' Settembru 2003, barra 21A.804(a)(3) tal-Parti 21 li għandha tidħol fis-seħħ fit-28 ta' Marzu 2004 u s-Sotto-parti H tal-Parti 21 li għandha tidħol fis-seħħ fit-28 ta' Settembru 2004. 2. B'deroga minn 21A.159 tal-Parti 21, l-Istati Membri jistgħu joħorġu approvazzjonijiet għal perjodu limitat sat-28 ta' Settembru 2005. 3. B'deroga minn 21A.181 tal-Parti 21, l-Istati Membri jistgħu joħorġu ċertifikati għal perjodu limitat sat-28 ta' Settembru 2008. 4. Meta Stat Membru jagħmel użu mid-dispożizzjonijiet tal-paragrafi 2 u 3, dan għandu javża lill-Kummissjoni u lill-Aġenzija. 5. L-Aġenzija għandha tagħmel, fi żmien mistenni, evalwazzjoni ta' l-implikazzjoni tad-dispożizzjonijiet ta' dan ir-Regolament fuq kemm għandha ddum il-validità ta' l-approvazzjonijiet, bil-ħsieb li din tagħti opinjoni lill-Kummissjoni, inklużi xi emendi possibbli fih. Dan ir-Regolament għandu jkun jorbot fl-intier tiegħu u japplika direttament fl-Istati Membri kollha. Magħmul fi Brussel, fl-24 ta' Settembru 2003. Għall-Kummissjoni Loyola De Palacio Viċi-President [1] ĠU L 240, tas-7.9.2002, p. 1. [2] ĠU L 243, tas-27.9.2003, p. 5. [3] ĠU L 373, tal-31.12.1991, p. 4. [4] ĠU L 333, tat-23.12.2000, p. 47. [5] 1.9.2003. -------------------------------------------------- ANNESS PARTI 21 Werrej (fid-dettal) 21.1 Ġenerali Għall-għan ta' din il-Parti, 'l-Awtorità Kompetenti' għandha tkun: (a) għall-organizzazzjonijiet li jkollhom il-post ewlieni tan-negozju tagħhom fi Stat Membru, l-awtorità maħtura minn dak l-Istat Membru; jew l-Aġenzija jekk ikun mitlub hekk mill-Istat Membru; jew (b) għall-organizzazzjonijiet li jkollhom il-post ewlieni tan-negozju tagħhom fi Stat li mhux membru, l-Aġenzija. TAQSIMA A KRITERJI GĦALL-APPLIKANTI U D-DRITTIJIET U L-OBBLIGI MIKSUBA SUB-PARTI A - ID-DISPOŻIZZJONIJIET ĠENERALI 21A.1 Il-Għan Din it-Taqsima tistabbilixxi d-dispożizzjonijiet ġenerali marbuta mad-drittijiet u l-obbligi ta' l-applikant għal, u ta' okkupant ta', kwalunkwe ċertifikat maħruġ jew li se jinħareġ f'konformità ma' din it-Taqsima. 21A.2 L-Intrigu minn persuna oħra għajr l-applikant għal, jew l-okkupant ta', ċertifikat L-azzjonijiet u l-obbligi meħtieġa li jsiru kif suppost minn xi ħadd li għandu, jew qed japplika għal, ċertifikat għal xi prodott, partijiet jew tagħmir taħt din it-Taqsima, jistgħu jittieħdu f'ismu minn kwalunkwe persuna oħra, naturali jew legali, sakemm l-okkupant, jew l-applikant, ta' dak iċ-ċertifikat ikun jista' juri li dan ikun għamel ftehim mal-persuna l-oħra biex ikun żgurat li l-obbligi ta' min għandu ċ-ċertifikat ikunu ġew esegwiti kif suppost. 21A.3 Ħsarat, nuqqas ta' funzjonar u difetti (a) Sistema ta' Ġbir, Investigazzjoni u Analiżi ta' l-Informazzjoni. L-okkupant ta' ċertifikat tat-tip, ta' ċertifikat ristrett tat-tip, ta' ċertifikat supplementari tat-tip, ta' awtorizzazzjoni ta' Ordni ta' Standard Tekniku Ewropew (ETSO), ta' approvazzjoni ta' disinn ta' tiswija maġġuri jew ta' kwalunkwe approvazzjoni relevanti oħra meqjusa li tkun inħarġet taħt dan ir-Regolament, għandu jkollu sistema biex jiġbor, jinvestiga u janalizza rapporti ta' informazzjoni marbuta ma' ħsarat, nuqqas ta' funzjonar, difetti jew ħsarat oħra li jikkawżaw, jew jistgħu jikkawżaw, effetti kuntrarji fuq l-issoktar ta' l-adegwità ta' l-avjazzjoni tal-prodott, partijiet jew tagħmir kopert miċ-ċertifikat tat-tip, iċ-ċertifikat ristrett tat-tip, iċ-ċertifikat supplementari tat-tip, l-awtorizzazzjoni ta' l-ETSO, l-approvazzjoni tad-disinn ta' tiswija maġġuri jew kwalunkwe approvazzjoni relevanti oħra meqjusa li tkun inħarġet taħt dan ir-Regolament. L-informazzjoni fuq din is-sistema għandha tkun disponibbli lill-operaturi magħrufa kollha tal-prodott, partijiet u tagħmir u, jekk ikun hemm talba, lil kwalunkwe persuna awtorizzata taħt Regolamenti ta' implimentazzjoni assoċjati oħra. (b) Ir-Rappurtar lill-Aġenzija. 1. L-okkupant ta' ċertifikat tat-tip, ta' ċertifikat ristrett tat-tip, ta' ċertifikat supplementari tat-tip, ta' awtorizzazzjoni ta' l-ETSO, ta' approvazzjoni ta' disinn ta' tiswija maġġuri jew ta' kwalunkwe approvazzjoni relevanti oħra meqjusa li tkun inħarġet taħt dan ir-Regolament, għandu jirrapporta lill-Aġenzija dwar kwalunkwe ħsara, nuqqas ta' funzjonar, difett jew okkorrenza oħra li huwa jkun jaf li għandu x'jaqsam mal-prodott, partijiet, jew tagħmir kopert minn ċertifikat tat-tip, ċertifikat ristrett tat-tip, ċertifikat supplementari tat-tip, awtorizzazzjoni ta' l-ETSO, approvazzjoni ta' disinn ta' tiswija maġġuri jew minn kwalunkwe approvazzjoni relevanti oħra meqjusa li tkun inħarġet taħt dan ir-Regolament, u li dan ikun irriżulta, jew jista' jirriżulta, f'kondizzjoni ta' nuqqas ta' sigurtà. 2. Dawn ir-rapporti għandhom isiru f'forma u manjiera stabbiliti mill-Aġenzija, b'mod prattiku kemm jista' jkun, u fi kwalunkwe każ dawn għandhom jintbagħtu sa mhux aktar tard minn 72 siegħa wara l-identifikazzjoni tal-kondizzjoni tan-nuqqas ta' sigurtà, sakemm ma jkunx hemm ċirkostanzi straordinarji li ma jkunux jippermettu dan. (ċ) L-Investigazzjoni ta' Okkorrenzi Rappurtati 1. Meta okkorrenza rappurtata taħt il-paragrafu (b), jew taħt 21A.129(f)(2) jew 21A.165(f)(2) tkun ġejja minn defiċjenza fid-disinn, jew minn defiċjenza fil-manifattura, l-okkupant taċ-ċertifikat tat-tip, taċ-ċertifikat ristrett tat-tip, taċ-ċertifikat supplementari tat-tip, ta' l-approvazzjoni ta' disinn ta' tiswija maġġuri, ta' l-awtorizzazzjoni ta' l-ETSO, jew ta' kwalunkwe approvazzjoni relevanti oħra meqjusa li tkun ħarġet taħt dan ir-Regolament, jew inkella il-manifattur, għandu jinvestiga r-raġuni għad-defiċjenza u għandu wkoll jirrapporta lill-Aġenzija r-riżultati ta' l-investigazzjoni tiegħu u dwar kwalunkwe azzjoni dan ikun qed jieħu, jew li qed jipproponi li jieħu, biex isewwi dik id-defiċjenza. 2. Jekk l-Aġenzija ssib li azzjoni tkun meħtieġa biex tissewwa d-defiċjenza, l-okkupant taċ-ċertifikat tat-tip, taċ-ċertifikat ristrett tat-tip, taċ-ċertifikat supplementari tat-tip, ta' l-approvazzjoni tad-disinn ta' tiswija maġġuri, ta' l-awtorizzazzjoni ta' l-ETSO, jew ta' kwalunkwe approvazzjoni relevanti oħra meqjusa li tkun inħarġet taħt dan ir-Regolament, jew inkella l-manifattur, għandu jissottometti l-informazzjoni relevanti lill-Aġenzija. 21A.3B Id-Direttivi ta' l-adegwità ta' l-avjazzjoni (a) Direttiva ta' l-adegwità ta' l-avjazzjoni tfisser dokument maħruġ jew addottat mill-Aġenzija li jagħmel b'mod mandatorju azzjonijiet li għandhom jitwettqu fuq ajruplani biex dawn jerġgħu lura għal livell aċċettabbli ta' sigurtà, meta l-evidenza kollha tkun turi li l-livell ta' sigurtà ta' dawn l-ajruplani tkun tista' tiġi aġġustata mod ieħor. (b) l-Aġenzija għandha toħroġ direttiva ta' l-adegwità ta' l-avjazzjoni meta: 1. tkun ġiet stabbilita mill-Aġenzija kondizzjoni ta' nuqqas ta' sigurtà fl-ajruplan, u dan bħala riżultat ta' defiċjenza fl-ajruplan, jew fil-magna, fl-iskrejjen, fil-partijiet jew fit-tagħmir installat fuq dawn l-ajruplani; u 2. ikun jidher li dik il-kondizzjoni tkun tista' teżisti jew tiżviluppa f'ajruplani oħra. (ċ) Meta direttiva ta' l-adegwità ta' l-avjazzjoni jkollha tinħareġ mill-Aġenzija biex tissewwa l-kondizzjoni ta' nuqqas ta' sigurtà msemmija fil-paragrafu (b), jew biex din tagħmel talba biex issir spezzjoni, l-okkupant taċ-ċertifikat tat-tip, taċ-ċertifikat ristrett tat-tip, taċ-ċertifikat supplementari tat-tip, ta' l-approvazzjoni tad-disinn ta' tiswija maġġuri, ta' l-awtorizzazzjoni ta' l-ETSO jew ta' kwalunkwe approvazzjoni relevanti oħra meqjusa li tkun inħarġet taħt dan ir-Regolament, għandu: 1. Jipproponi l-azzjoni xierqa ta' korrezzjoni jew spezzjonijiet meħtieġa, jew it-tnejn, u jissottometti d-dettalji ta' dawn il-proposti lill-Aġenzija għall-approvazzjoni. 2. Wara li tkun ingħatat l-approvazzjoni mill-Aġenzija tal-proposti msemmija taħt is-subparagarfu (1), dan għandu jagħmel disponibbli lill-operaturi jew lis-sidien magħrufa kollha tal-prodott, partijiet u tagħmir u, jekk ikun hemm talba, lil kwalunkwe persuna meħtieġa li tkun konformi mad-direttiva ta' l-adegwità ta' l-avjazzjoni, l-informazzjoni deskrittiva xierqa kif ukoll l-istruzzjonijiet ta' l-eżekuzzjoni. (d) Direttiva ta' l-adegwità ta' l-avjazzjoni għandu jkollha minn ta' l-anqas l-informazzjoni li ġejja: 1. Identifikazzjoni tal-kondizzjoni ta' nuqqas ta' sigurtà; 2. Identifikazzjoni ta' l-ajruplan affettwat; 3. L-azzjoni(jiet) meħtieġa; 4. Iż-żmien ta' konformità għall-azzjoni(jiet) meħtieġa; 5. Id-data tad-dħul fis-seħħ. 21A.4 Il-Ko-ordinament bejn id-disinn u l-produzzjoni Kull okkupant ta' ċertifikat tat-tip, ċertifikat ristrett tat-tip, ċertifikat supplementari tat-tip, awtorizzazzjoni ta' l-ETSO, approvazzjoni ta' tibdil fid-disinn tat-tip jew approvazzjoni ta' disinn ta' tiswija, irid jikkollabora ma' l-organizzazzjoni tal-produzzjoni kif ikun meħtieġ biex ikun żgurat: (a) Il-ko-ordinament tajjeb tad-disinn u l-produzzjoni meħtieġa b'21A.122 jew 21A.133 jew 21A.165(ċ)(2), skond kif japplika, u (b) l-appoġġ proprju ta' l-issoktar ta' l-adegwità ta' l-avjazzjoni tal-prodott, partijiet jew tagħmir. SUB-PARTI B - ĊERTIFIKATI TAT-TIP U ĊERTIFIKATI RISTRETTI TAT-TIP 21A.11 Il-Għan Din is-Sub-parti tistabbilixxi l-proċedura għall-ħruġ ta' ċertifikati tat-tip għall-prodotti u ċertifikati ristretti tat-tip għall-ajruplani, kif ukoll tistabbilixxi d-drittijiet u l-obbligi ta' l-applikanti għal, jew l-okkupant ta', dawk iċ-ċertifikati. 21A.13 L-Eliġibilità Kwalunkwe persuna naturali jew legali li tkun uriet, jew tinsab fil-proċess li turi, il-kapaċità tagħha f'konformità ma' 21A.14, għandha tkun eliġibbli bħala applikant għal ċertifikat tat-tip jew ċertifikat ristrett tat-tip taħt il-kondizzjonijiet stabbiliti f'din is-Sub-parti. 21A.14 It-Turija tal-kapaċità (a) Kwalunkwe organizzazzjoni li tapplika għal ċertifikat tat-tip jew għal ċertifikat ristrett tat-tip għandha turi l-kapaċità tagħha billi jkollha għandha approvazzjoni ta' organizzazzjoni tad-disinn, maħruġa mill-Aġenzija f'konformità mas-Sub-parti H. (b) B'deroga mill-paragrafu (a), bħala proċedura alternattiva biex juri l-kapaċità tiegħu, applikant jista' jagħmel ftehim ma' l-Aġenzija għall-użu ta' proċeduri li jistabbilixxu l-prattiċi, ir-riżorsi u s-sekwenza ta' attivitajiet ta' disinn speċifiku, meħtieġa biex ikun hemm konformità ma' din il-Parti, meta l-prodott ikun wieħed minn dawn li ġejjin: 1. Ajruplan ħafif ħafna jew ajruplan bir-rotors, glider jew glider bil-mutur, ballun ta' l-ajru, airship li jaħdem b'arja sħuna; jew 2. Ajruplan żgħir li jilħaq dawn l-elementi kollha: (i) Magna b'pistin wieħed, aspirata b'mod naturali, ta' mhux aktar minn 250 hp ta' Qawwa Massima ta' Tlugħ (QMT); (ii) Konfigurazzjoni konvenzjonali; (iii) Materjal u struttura konvenzjonali; (iv) Titjiriet taħt VFR, barra kondizzjonijiet ta' silġ; (v) Massimu ta' 4 siġġijiet inkluż il-pilota u massa massima ta' tlugħ limitata għal 30001b. (1361 kg); (vi) Kabina mhux ippressata; (vii) Kontrolli li ma jaħdmux bil-qawwa; (viii) Titjiriet aerobatiċi bażiċi limitati għal + 6/−3g; jew 3. Magna bil-pistin; jew 4. Magna jew skrun li jkollhom ċertifikat tat-tip taħt il-kodiċi ta' l-adegwità ta' l-avjazzjoni applikabbli għal gliders bil-mutur; jew 5. Skrun fiss jew varjabbli bis-snien ta' l-ingranaġġ. 21A.15 L-Applikazzjoni (a) Applikazzjoni għal ċertifikat tat-tip jew ċertifikat ristrett tat-tip għandha ssir f'forma u manjiera stabbilita mill-Aġenzija. (b) L-applikazzjoni għal ċertifikat tat-tip jew ċertifikat ristrett tat-tip ta' ajruplan għandha tkun akkumpanjata minn disinn tridimensjonali ta' dak l-ajruplan, kif ukoll minn informazzjoni bażika preliminari, inklużi l-karatteristiċi u l-limitazzjonijiet tat-tħaddim. (ċ) Applikazzjoni għal ċertifikat tat-tip ta' magna jew skrun għandha tkun akkumpanjata minn disinn ta' arranġament ġenerali, minn deskrizzjoni tat-tifsila tad-disinn, mill-karatteristiċi tat-tħaddim, u l-limitazzjonijiet tat-tħaddim proposti, tal-magna jew l-iskrun. 21A.16A Il-Kodiċi ta' l-adegwità ta' l-avjazzjoni L-Aġenzija għandha toħroġ f'konformità ma' l-Artikolu 14 tar-Regolament bażiku ġabra ta' kodiċi ta' adegwità ta' l-avjazzjoni bħala mezz standard biex ikun hemm konformità ta' prodotti, partijiet u tagħmir mal-kriterji essenzjali ta' l-Anness I għar-Regolament bażiku. Dawn il-kodiċi għandhom ikunu dettaljati u speċifiċi b'mod suffiċjenti biex juru lill-applikant il-kondizzjonijiet li taħthom jinħarġu ċ-ċertifikati. 21A.16B Kondizzjonijiet speċjali (a) L-Aġenzija għandha tippreskrivi speċifikazzjonijiet tekniċi dettaljati speċjali, imsejħa kondizzjonijiet speċjali, għal prodott, jekk il-kodiċi ta' l-adegwità ta' l-avjazzjoni relatat ma jkunx fiħ standards ta' sigurtà adegwati u xierqa għall-prodott, jew għax: 1. Il-prodott, b'rabta mal-prattiċi tad-disinn li fuqhom il-kodiċi ta' l-adegwità ta' l-avjazzjoni applikabbli jkun ibbażat, ikollu karatterisitiċi ta' disinn ġodda jew mhux tas-soltu; jew 2. L-użu maħsub tal-prodott ma jkunx wieħed konvenzjonali; jew 3. L-esperjenza minn prodotti simili oħra fis-servizz jew minn prodotti li jkollhom karatterisitiċi tad-disinn simili, tkun uriet li jistgħu jiżviluppaw xi kondizzjonijiet ta' nuqqas ta' sigurtà. (b) Il-kondizzjonijiet speċjali jkollhom dawn l-istandards ta' sigurtà peress li l-Aġenzija tara bħala meħtieġ li tistabbilixxi livell ta' sigurtà li jkun ekwivalenti għal dak stabbilit fil-kodiċi applikabbli ta' l-adegwità ta' l-avjazzjoni. 21A.17 Il-bażi taċ-ċertifikazzjoni tat-tip (a) Il-bażi taċ-ċertifikazzjoni tat-tip li għandha tiġi mħabbra għall-ħruġ ta' ċertifikat tat-tip jew ċertifikat ristrett tat-tip għandha tkun tikkonsisti minn dan li ġej: 1. Il-kodiċi ta' l-adegwità ta' l-avjazzjoni applikabbli stabbilit mill-Aġenzija u li dan ikun effettiv fid-data ta' l-applikazzjoni għal dak iċ-ċertifikat sakemm: (i) Ma jkunx speċifikat mod ieħor mill-Aġenzija; jew (ii) Il-konformità ma' emendi li jsiru effettivi aktar tard ma jkunux ġew magħżula mill-applikant jew meħtieġa taħt il-paragrafi (ċ) u (d). 2. Kwalunkwe kondizzjoni speċjali preskritta f'konformità ma' 21A.16B(a). (b) Applikazzjoni għal ċertifikat tat-tip għal ajruplani kbar u ajruplani kbar bir-rotors tkun effettiva għal ħames snin, waqt li applikazzjoni għal kwalunkwe ċertifikat tat-tip ieħor tkun effettiva għal tliet snin. Dan sakemm l-applikant ma jurix fiż-żmien ta' l-applikazzjoni li l-prodott tiegħu ikun jeħtieġ perjodu ta' żmien itwal għad-disinn, l-iżvilupp, u l-ittestjar, u l-Aġenzija ma tkunx approvat perjodu itwal ta' żmien. (ċ) Fil-każ fejn ma jkunx inħareġ ċertifikat tat-tip, jew ikun ċar li ċ-ċertifikat tat-tip ma jkunx se jinħareġ, fil-limitu ta' żmien stabbilit taħt il-paragrafu (b), l-applikant jista': 1. Jagħmel applikazzjoni ġdida għaċ-ċertifikat tat-tip u jikkonforma mad-dispożizzjonijiet kollha tal-paragrafu (a) marbuta ma' applikazzjoni oriġinali; jew 2. Japplika għal estensjoni ta' l-applikazzjoni oriġinali u jikkonforma mal-kodiċi ta' l-adegwità ta' l-avjazzjoni applikabbli li kienu effettivi f'data, li għandha tingħażel mill-applikant, mhux qabel id-data li tippreċedi d-data tal-ħruġ taċ-ċertifikat tat-tip bil-limitu taż-żmien stabbilit taħt il-paragrafu (b) għall-applikazzjoni oriġinali. (d) Jekk l-applikant jagħżel li jikkonforma ma' emenda fil-kodiċi ta' l-adegwità ta' l-avjazzjoni li tkun effettiva wara l-preżentazzjoni uffiċjali ta' l-applikazzjoni għaċ-ċertifikat tat-tip, huwa għandu wkoll jikkonforma ma' kwalunkwe emenda oħra li l-Aġenzija tara bħala relatata b'mod dirett. 21A.18 L-Għażla ta' kriterji għall-protezzjoni ambjentali applikabbli u l-ispeċifikazzjonijiet taċ-ċertifikazzjoni (a) Il-kriterji tal-ħoss li huma applikabbli għall-ħruġ ta' ċertifikat tat-tip għal ajruplan huma preskritti f'konformità mad-dispożizzjonijiet tal-Kapitlu 1 ta' l-Anness 16, Volum I, Parti II għall-Konvenzjoni ta' Chicago u: 1. għal ajruplani ġett subsoniċi, fil-Volum I, Parti II, Kapitli 2, 3 u 4, kif japplika; 2. għal ajruplani li jaħdmu bl-iskrejjen, fil-Volum I, Parti II, il-Kapitli 3, 4, 5, 6 u 10, kif japplika; 3. għal elikotteri, fil-Volum I, Parti II, Kapitli 8 u 11, kif japplika; u 4. għal ajruplani supersoniċi, fil-Volum I, Parti II, Kapitlu 12, kif japplika. (b) Il-kriterji ta' emissjoni li huma applikabbli għall-ħruġ ta' ċertifikat tat-tip għall-ajruplani u l-magni huma preskritti fl-Anness 16 għall-Konvenzjoni ta' Chicago: 1. għall-prevenzjoni ta' vventjar intenzjonali għall-fuel, fil-Volum II, Parti II, Kapitlu 2; 2. għall-emissjonijiet ta' magni turbo-ġett u turbofan maħsuba biss għall-propulsjoni f'veloċitajiet subsoniċi, fil-Volum II, Parti III, Kapitlu 2; u 3. għall-emissjonijiet ta' magni turbo-ġett u turbofan maħsuba biss għall-propulsjoni f'veloċitajiet supersoniċi, fil-Volum II, Parti III, Kapitlu 3. (ċ) L-Aġenzija għandha toħroġ, f'konformità ma' l-Artikolu 14 tar-Regolament bażiku, speċifikazzjonijiet ta' ċertifikazzjoni li jwasslu biex ikun hemm mezzi aċċettabbli għat-turija ta' konformità mal-kriterji tal-ħoss u l-emissjoni li hemm stabbiliti fil-paragrafi (a) u (b) rispettivament. 21A.19 It-Tibdil li jkun jeħtieġ ċertifikat tat-tip ġdid Kwalunkwe persuna naturali jew legali li tipproponi tibdil fil-prodott għandha tapplika għal ċertifikat tat-tip ġdid jekk l-Aġenzija ssib li t-tibdil fid-disinn, il-qawwa, l-propulsjoni, jew il-massa ikun tant estensiv, li investigazzjoni ta' konformità mal-bażi ta' ċertifikazzjoni tat-tip applikabbli, kompluta b'mod sostanzjali, tkun verament waħda meħtieġa. 21A.20 Il-Konformità mal-bażi taċ-ċertifikat tat-tip u l-kriterji tal-protezzjoni ambjentali (a) L-applikant għal ċertifikat tat-tip jew għal ċertifikat ristrett tat-tip għandu juri konformità mal-bażi taċ-ċertifikazzjoni tat-tip applikabbli kif ukoll mal-kriterji tal-protezzjoni ambjentali. Dan għandu jipprovdi lill-Aġenzija l-mezzi li permezz tagħhom tkun tista' tintwera din il-konformità. (b) L-applikant għandu jiddikjara li huwa jkun wera konformità mal-bażi taċ-ċertifikazzjoni tat-tip u l-kriterji kollha tal-protezzjoni ambjentali. (ċ) Fejn l-applikant ikollu l-approvazzjoni xierqa ta' organizzazzjoni tad-disinn, id-dikjarazzjoni tal-paragrafu (b) għandha ssir f'konformità mad-dispożizzjonijiet tas-Sub-parti Ħ. 21A.21 Il-ħruġ ta' ċertifikat tat-tip L-applikant għandu jkun intitolat li jkollu ċertifikat tat-tip ta' prodott maħruġ mill-Aġenzija wara: (a) li jkun wera l-kapaċità tiegħu f'konformità ma' 21A.14; (b) li jkun issottometta d-dikjarazzjoni msemmija f'21A.20(b); u (ċ) ikun wera li: 1. Il-prodott li jkun se jiġi ċertifikat ikun jilħaq il-bażi taċ-ċertifikazzjoni tat-tip applikabbli kif ukoll il-kriterji tal-protezzjoni ambjentali magħżulha f'konformità ma' 21A.17 u 21A.18; 2. Kwalunkwe dispożizzjonijiet ta' l-adegwità ta' l-avjazzjoni li ma jkunx hemm konformità magħhom ikunu kompensati minn fatturi li jwasslu biex ikun hemm livell ekwivalenti ta' sigurtà; 3. L-ebda karatteristika ma tkun toħloq nuqqas ta' sigurtà għall-użu li għalihom tkun qed tintalab iċ-ċertifikazzjoni; u 4. L-applikant għaċ-ċertifikat tat-tip ikun iddikjara espressament li huwa verament lest li jikkonforma ma' 21A.44. (d) Fil-każ ta' ċertifikat tat-tip ta' ajruplan, il-magna jew l-iskrun, jew it-tnejn, jekk dawn ikunu stallati fuq l-ajruplan, għandu jkollhom ċertifikat tat-tip maħruġ jew stabbilit f'konformità ma' dan ir-Regolament. 21A.23 Il-ħruġ ta' ċertifikat ristrett tat-tip (a) Għal inġenji ta' l-ajru li ma jilħqux id-dispożizzjonijiet ta' 21A.21(ċ), l-applikant ikun intitolat li jkollu ċertifikat ristrett tat-tip maħruġ mill-Aġenzija wara: 1. li jkun ikkonforma mal-bażi xierqa taċ-ċertifikazzjoni tat-tip stabbilita mill-Aġenzija biex tkun żgurata s-sigurtà adegwata ta' l-użu li għalih l-ajruplan huwa maħsub, kif ukoll mal-kriterji applikabbli tal-protezzjoni ambjentali; 2. li jkun stqarr espressament li huwa lest jikkonforma ma' 21A.44. (b) Il-magna jew l-iskrun installat(a) fuq l-ajruplan, jew it-tnejn, għandhom: 1. ikollhom ċertifikat tat-tip maħruġ jew stabbilit f'konformità ma' dan ir-Regolament; jew 2. ikunu wrew konformità ma' l-ispeċifikazzjonijiet meħtieġa taċ-ċertifikazzjoni biex ikunu żgurati titjiriet mingħajr periklu. 21A.31 Id-disinn tat-tip (a) Id-disinn tat-tip għandu jkun magħmul minn: 1. It-tpinġijiet u l-ispeċifikazzjonijiet, u l-lista ta' dawk it-tpinġijiet u speċifikazzjonijiet, meħtieġa biex ikunu definiti l-konfigurazzjoni u l-karatteristiċi tad-disinn tal-prodott li jkun juri konformità mal-bażi taċ-ċertifikazzjoni tat-tip applikabbli u mal-kriterji tal-protezzjoni ambjentali; 2. L-informazzjoni fuq materjali u proċessi u fuq metodi ta' manifattura u twaħħil tal-prodott; din hija meħtieġa biex tkun żgurata l-konformità mal-prodott; 3. Taqsima approvata tal-limitazzjonijiet ta' l-adegwità ta' l-avjazzjoni ta' l-istruzzjonjiet għall-issoktar ta' l-adegwità ta' l-avjazzjoni, kif stabbilit bil-kodiċi applikabbli ta' adegwità ta' l-avjazzjoni; u 4. Kwalunkwe informazzjoni oħra meħtieġa biex tippermetti b'mod komparattiv, id-determinazzjoni ta' l-adegwità ta' l-avjazzjoni, il-karatteristiċi tal-ħoss, l-ivventjar għall-fuel, u ħruġ ta' exhaust (fejn ikun japplika) ta' prodotti ta' l-istess tip li jkunu saru wara. (b) Kull disinn tat-tip għandu jiġi identifikat b'mod tajjeb. 21A.33 Stħarriġ u testijiet (a) L-applikant għandu jwettaq l-istħarriġ u t-testijiet kollha meħtieġa biex juri konformità mal-bażi applikabbli taċ-ċertifikazzjoni tat-tip u mal-kriterji tal-protezzjoni ambjentali. (b) Qabel ma jsir kull test meħtieġ taħt il-paragrafu (a), l-applikant għandu jkun stabbilixxa: 1. Għall-kampjun tat-test: (i) Li l-materjali u l-proċessi jkunu jikkonformaw sew ma' l-ispeċifikazzjonijiet tad-disinn tat-tip propost; (ii) Li l-partijiet tal-prodott ikunu jikkonformaw sew mat-tpinġijiet tad-disinn tat-tip propost; (iii) Li l-proċessi tal-manifattura, l-kostruzzjoni u t-twaħħil ikunu jikkonformaw tajjeb ma' dawk speċifikati fid-disinn tat-tip propost; u 2. Li t-tagħmir tat-test u t-tagħmir kollu tal-kejl li jintuża għat-testijiet ikun adegwat għat-test u jkun kalibrat tajjeb. (ċ) L-applikant għandu jippermetti lill-Aġenzija biex din tagħmel kwalunkwe spezzjoni meħtieġa biex tivverifika l-konformità mal-paragrafu (b). (d) L-applikant għandu jippermetti lill-Aġenzija biex tirrevedi kwalunkwe rapport, tagħmel kwalunkwe spezzjoni, u li tagħmel jew tixhed għal kwalunkwe titjira jew test fuq l-art li jkunu meħtieġa biex din tkun tista' tivverefika l-validità tad-dikjarazzjoni ta' konformità sottomessa mill-applikant taħt 21A.20(b), kif ukoll biex din tistabbilixxi li l-ebda karatteristika ma tkun qed tnaqqas is-sigurtà tal-prodott għall-użi li għalihom tkun qed tintalab iċ-ċertifikazzjoni. (e) Għal testijiet li jsiru mill-Aġenzija, jew li din tixhed għalihom, taħt il-paragrafu (d): 1. L-applikant għandu jissottometti lill-Aġenzija dikjarazzjoni ta' konformità mal-paragrafu (b); u 2. B'rabta mat-test, bejn iż-żmien li fih trid tintwera konformità mal-paragrafu (b) u ż-żmien li fiħ prodott, parti jew tagħmir irid ikun ippreżentat lill-Aġenzija għat-test, ma jista' jsir l-ebda tibdil fil-prodott, partijiet jew tagħmir li jista' b'xi mod jaffettwa d-dikjarazzjoni ta' konformità. 21A.35 It-Testijiet tat-titjiriet (a) L-ittestjar tat-tijiriet, għall-għan li jinkiseb ċertifikat tat-tip, għandu jsir f'konformità mal-kondizzjonijiet għal dan it-tip ta' testjar speċifikat mill-Aġenzija. (b) L-applikant għandu jagħmel it-testijiet tat-titjiriet kollha li l-Aġenzija tkun tikkonsidra bħala meħtieġa: 1. Biex tkun stabbilita l-konformità mal-bażi applikabbli taċ-ċertifikazzjoni tat-tip u mal-kriterji tal-protezzjoni ambjentali, u 2. Għal ajruplani biex ikunu ċertifikati taħt din it-Taqsima, ħlief għall-gliders jew gliders bil-mutur, u ħlief għal ajruplani li għandhom Massa Massima ta' Tlugħ (MMT) ta' 2722 kg jew inqas, biex ikun stabbilit jekk hemmx sigurtà biżżejjed li l-ajruplan, il-partijiet u t-tagħmir tiegħu jkunu ta' min jorbot fuqhom u li jkunu jaħdmu kif suppost. (ċ) (Riservat) (d) (Riservat) (e) (Riservat) (f) it-testijiet tat-titijira preskritti fis-sub-paragrafu (b)(2) għandhom jinkludu: 1. Għal ajruplani li jkun fihom magni tat-tip turbine li ma jkunux intużaw qabel f'ajruplani li għandhom iċ-ċertifikat tat-tip, minn ta' l-anqas 300 siegħa ta' tħaddim bil-kompliment kollu ta' magni li jkunu jikkonformaw ma' ċertifikat tat-tip; u 2. Għal kull ajruplan ieħor, minn ta' l-anqas 150 siegħa ta' tħaddim. 21A.41 Iċ-ċertifikat tat-tip Iċ-ċertifikat tat-tip u ċ-ċertifikat ristrett tat-tip huma t-tnejn konsidrati li jinkludu d-disinn tat-tip, il-limitazzjonijiet tat-tħaddim, l-iskeda informattiva taċ-ċertifikat tat-tip dwar l-adegwità ta' l-avjazzjoni u l-emissjonijiet, il-bażi applikabbli ta' ċertifikazzjoni tat-tip u l-kriterji tal-protezzjoni ambjentali li magħhom l-Aġenzija trid tirreġistra l-konformità, u kwalunkwe kondizzjonijiet jew limitazzjonijiet oħra preskritti għall-prodott fl-ispeċifikazzjonijiet applikabbli ta' ċertifikazzjoni u l-kriterji tal-protezzjoni ambjentali. Barra minn hekk, iċ-ċertifikat tat-tip u ċ-ċertifikat ristrett tat-tip ta' ajruplan, it-tnejn jinkludu l-iskeda informattiva taċ-ċertifikat tat-tip tal-ħoss. L-iskeda informattiva taċ-ċertifikat tat-tip tal-magna tinkludi r-rekord ta' konformità ta' emissjoni. 21A.44 L-Obbligi ta' min għandu ċ-ċertifikat Kull okkupant ta' ċertifikat tat-tip jew ċertifikat ristrett tat-tip għandu: (a) jwettaq l-obbligi stabbiliti f'21A.3, 21A.3B, 21A.4, 21A.55, 21A.57 u 21A.61; u, għal dan il-għan, għandu jkompli jilħaq il-kriterji ta' kwalifika għall-eliġibilità taħt 21A.14; u (b) jispeċifika l-immarkar f'konformità mas-Sub-parti N. 21A.47 It-Trasferibbiltà It-trasferibilità ta' ċertifikat tat-tip jew ta' ċertifikat ristrett tat-tip tista' ssir biss għal għand persuna naturali jew legali li tista' twettaq l-obbligi taħt 21A.44, u, għal dan il-għan, tkun uriet l-abilità tagħha li tikkwalifika taħt il-kriterji ta' 21A.14. 21A.51 Il-Perjodu u l-issoktar tal-validità (a) Ċertifikat tat-tip u ċertifikat ristrett tat-tip għandhom jinħarġu għal perjodu illimitat. Dawn jibqgħu validi jekk: 1. L-okkupant taċ-ċertifikat jibqa' konformi ma' din il-Parti; u 2. Iċ-ċertifikat ma jiġix ċedut jew revokat taħt il-proċeduri amministrattivi applikabbli stabbiliti mill-Aġenzija. (b) Meta jiġi ċedut jew revokat, iċ-ċertifikat tat-tip u ċ-ċertifikat ristrett tat-tip għandu jingħata lura lill-Aġenzija. 21A.55 Iż-Żamma tar-rekords L-informazzjoni relevanti kollha tad-disinn, it-tpinġijiet u r-rapporti tat-test, inlużi r-rekords ta' l-istħarriġ dwar il-prodott ittestjat, għandhom jinżammu mill-okkupant taċ-ċertifikat tat-tip jew taċ-ċertifikat ristrett tat-tip, u dawn għandhom ikunu disponibbli dejjem għall-Aġenzija. Dawn għandhom jinżammu biex jagħtu l-informazzjoni meħtieġa biex ikunu żgurati l-issoktar ta' l-adegwità ta' l-avjazzjoni u l-koformità mal-kriterji applikabbli tal-protezzjoni ambjentali tal-prodott. 21A.57 Il-Manwali L-okkupant taċ-ċertifikat tat-tip jew taċ-ċertifikat ristrett tat-tip għandu jipproduċi, iżomm u jaġġorna l-kopji oriġinali tal-manwali kollha li huma meħtieġa mill-bażi applikabbli taċ-ċertifikazzjoni tat-tip u mill-kriterji tal-protezzjoni ambjentali għall-prodott. Dan għandu jagħti kopji tagħhom, jekk ikun hemm ħtieġa, lill-Aġenzija. 21A.61 Struzzjonijiet għall-issoktar ta' l-adegwità ta' l-avjazzjoni (a) L-okkupant taċ-ċertifikat tat-tip jew taċ-ċertifikat ristrett tat-tip għandu jipprovdi minn ta' l-anqas sett wieħed ta' l-istruzzjonijiet kompluti biex tkun issuktata l-adegwità ta' l-avjazzjoni. Dan għandu jinkludi informazzjoni deskrittiva u struzzjonijiet ta' eżekuzzjoni mħejjija f'konformità mal-bażi taċ-ċertifikazzjoni tat-tip applikabbli. Dan it-tagħrif irid jingħata lil kull sid magħruf li għandu ajruplan, magna jew skrun wieħed jew aktar jew meta dawn jiġu konsenjati jew inkella meta jinħareġ l-ewwel ċertifikat ta' adegwità ta' l-avjazzjoni għall-ajruplan konċernat, liema minn dawn it-tnejn jiġi l-aħħar. Minn hemm 'il quddiem huwa għandu jagħmel dawk l-istruzzjonijiet disponibbli lil kwalunkwe persuna oħra li tkun teħtieġ konformità ma' kwalunkwe mit-termini ta' dawk l-istruzzjonijiet. Id-disponibilità ta' uħud jew ta' parti mill-istruzzjonijiet tal-manwal għall-issoktar ta' l-adegwità ta' l-avjazzjoni, li jikkonċernaw l-ispezzjoni jew inkella forom oħra ta' manutenzjoni maġġuri, tista' tittardja sakemm il-prodott ikun daħal fis-servizz, iżda t-tagħrif għandu jkun disponibbli qabel ma kwalunkwe mill-prodotti jkunu laħqu l-età relevanti jew is-sigħat/ċikli ta' titjiriet. (b) Barra minn hekk, it-tibdil fl-istruzzjonijiet għall-issoktar ta' l-adegwità ta' l-avjazzjoni għandu jkun disponibbli lill-operaturi kollha tal-prodott. Dawn l-istruzzjonijiet għandhom ikunu disponibbli għal kwalunkwe persuna li tkun teħtieġ konformità ma' dawk l-istruzzjonijiet. Għandu jiġi sottomess lill-Aġenzija programm li juri kif se jitqassmu t-tibdiliet fl-istruzzjonijiet għall-issoktar ta' l-adegwità ta' l-avjazzjoni. (SUB-PARTI Ċ - MA TAPPLIKAX) SUB-PART D - TIBDIL FIĊ-ĊERTIFIKATI TAT-TIP U FIĊ-ĊERTIFIKATI RISTRETTI TAT-TIP 21A.90 Il-Għan Din is-Sub-parti tistabbilixxi l-proċedura għall-approvazzjoni ta' tibdil fid-disinn tat-tip u fiċ-ċertifikati tat-tip, kif ukoll id-drittijiet u l-obbligi ta' l-applikanti għal, u ta' l-okkupant ta', dawk l-approvazzjonijiet. F'din is-Sub-parti, ir-referenzi għaċ-ċertifikati tat-tip jinkludu ċertifikati tat-tip kif ukoll ċertifikati ristretti tat-tip. 21A.91 Il-Klassifikazzjoni tat-tibdil fid-disinn tat-tip It-tibdil fid-disinn tat-tip huwa klassifikat bħala minuri u maġġuri. ‘Tibdil minuri' huwa wieħed li ma jkollu l-ebda effett apprezzabbli fuq il-massa, il-bilanċ, is-saħħa strutturali, fuq kemm hu ta' min jorbot fuqu, l-karatteristiċi tat-tħaddim, il-ħoss, l-ivventjar għall-fuel, il-ħruġ ta' duħħan, jew fuq kwalunkwe karatteristiċi oħra li jistgħu jaffettwaw l-adegwità ta' l-avjazzjoni tal-prodott. Mingħajr preġudizzju għal 21A.19, it-tibdil l-ieħor kollu jkun 'tibdil maġġuri' taħt din is-Sub-parti. It-tibil maġġuri u minuri għandu jkun approvat f'konformità ma' 21A.95 jew 21A.97 kif meħtieġ, u għandu jkun identifikat b'mod tajjeb. 21A.92 L-Eliġibilità (a) L-okkupant taċ-ċertifikat tat-tip biss jista' japplika għall-approvazzjoni ta' tibdil maġġuri fid-disinn tat-tip taħt din is-Sub-parti; l-applikanti l-oħra kollha li jkunu qed japplikaw għal xi tibdil maġġuri fid-disinn tat-tip iridu jagħmlu dan taħt is-Sub-parti E. (b) Kwalunkwe persuna naturali jew legali tista' tapplika għall-approvazzjoni ta' tibdil minuri fid-disinn tat-tip taħt din is-Sub-parti. 21A.93 L-Applikazzjoni L-applikazzjoni għall-approvazzjoni ta' tibdil fid-disinn tat-tip għandha ssir f'forma u manjiera stabbilita mill-Aġenzija u għandha tinkludi: (a) Deskrizzjoni tat-tibdil li tidentifika 1. Il-partijiet kollha tad-disinn tat-tip u l-manwali approvati li se jkunu affettwati bit-tibdil; u 2. L-ispeċifikazzjonijiet taċ-ċertifikazzjoni u l-kriterji tal-protezzjoni ambjentali li bihom it-tibdil ikun tfassal biex jikkonforma ma' 21A.101. (b) L-identifikazzjoni ta' kwalunkwe investigazzjonijiet mill-ġdid li jkunu meħtieġa biex juru l-konformità tal-prodott mibdul ma' l-ispeċifikazzjonijiet applikabbli taċ-ċertifikazzjoni u mal-kriterji tal-protezzjoni ambjentali. 21A.95 Tibdil minuri Tibdil minuri fid-disinn tat-tip għandu jkun klassifikat u approvat jew: (a) Mill-Aġenzija; jew (b) Minn Organizzazzjoni tad-disinn approvata kif suppost taħt proċedura miftehma ma' l-Aġenzija. 21A.97 Tibdil maġġuri (a) Applikant għall-approvazzjoni ta' tibdil maġġuri għandu: 1. Jissottometti lill-Aġenzija informazzjoni sostanzjali flimkien ma' kwalunkwe informazzjoni deskrittiva meħtieġa għall-inklużjoni fid-disinn tat-tip; 2. Juri li l-prodott mibdul jikkonforma ma' l-ispeċifikazzjonijiet applikabbli taċ-ċertifikazzjoni u mal-kriterji tal-protezzjoni ambjentali, kif speċifikat fi 21A.101; 3. Jiddikjara li huwa jkun wera konformità mal-bażi taċ-ċertifikazzjoni tat-tip u mal-kriterji tal-protezzjoni ambjentali, u għandu jipprovdi lill-Aġenzija il-bażi li fuqha din id-dikjarazzjoni tkun saret; u 4. Fejn l-applikant ikollu l-approvazzjoni xierqa ta' l-organizzazzjoni tad-disinn, jagħmel id-dikjarazzjoni tas-sub-paragrafu (a)(3) f'konformità mad-dispożizzjonijiet tas-Sub-parti Ħ; 5. Jikkonforma ma' 21A.33 u, fejn applikabbli, ma' 21A.35. (b) L-approvazzjoni ta' tibdil maġġuri f'disinn tat-tip hija limitata għal dik jew dawk il-konfigurazzjoni(jiet) speċifika/speċifiċi fid-disinn tat-tip li fuqhom ikun sar it-tibdil. 21A.101 L-Għażla ta' l-ispeċifikazzjonijiet applikabbli taċ-ċertifikazzjoni u tal-kriterji tal-protezzjoni ambjentali (a) L-applikant għal tibdil fiċ-ċertifikat tat-tip għandu juri li l-prodott mibdul ikun konformi mal-kodiċi ta' l-adegwità ta' l-avjazzjoni applikabbli għall-prodott mibdul, u li jkun b'effett fid-data ta' l-applikazzjoni għat-tibdil, kif ukoll mal-kriterji applikabbli tal-protezzjoni ambjentali stabbiliti f'21A.18. (b) B'deroga mill-paragrafu (a), applikant jista' juri li l-prodott mibdul ikun konformi ma' emenda li tkun saret qabel fil-kodiċi ta' l-adegwità ta' l-avjazzjoni definit fil-paragrafu (a), kif ukoll fi kwalunkwe speċifikazzjoni ta' ċertifikazzjoni oħra li l-Aġenzija tkun sabet bħala relatata b'mod dirett. Iżda, l-kodiċi ta' l-adegwità ta' l-avjazzjoni ta' qabel ma jistax jippreċedi l-kodiċi ta' l-adegwità ta' l-avjazzjoni korrispondenti, li huwa inkorporat b'referenza fiċ-ċertifikat tat-tip. L-applikant jista' juri konformità ma' emenda li tkun saret qabel fil-kodiċi ta' l-adegwità ta' l-avjazzjoni għal kwalunkwe wieħed minn dawn li ġejjin: 1. Tibdil li l-Aġenzija ssib li mhux sinjifikanti. Waqt li tistabbilixxi jekk tibdil speċifiku ikunx wieħed meqjus, l-Aġenzija tikkonsidra t-tibdil fil-kuntest tiegħu flimkien mat-tibdil kollu li jkun sar qabel fid-disinn relevanti u fir-reviżjonijiet kollha relatati ma' l-ispeċifikazzjonijiet applikabbli taċ-ċertifikazzjoni, li hemm inkorporati fiċ-ċertifikat tat-tip għall-prodott. It-tibdiliet li jilħqu wieħed minn dawn il-kriterji jkunu kkonsidrati awtomatikament bħala sinjifikanti: (i) Il-konfigurazzjoni ġenerali jew il-prinċipji ta' kostruzzjoni ma jinżammux. (ii) Is-suppożizzjonijiet użati għaċ-ċertifikazzjoni tal-prodott li se jinbidel ma jibqgħux validi. 2. Kull żona, sistema, parti jew tagħmir li l-Aġenzija ssib li ma jkunx affettwat bit-tibdil. 3. Kull żona, sistema, parti jew tagħmir li jkun affettwat bit-tibdil, li għalih l-Aġenzija ssib li l-konformità mal-kodiċi ta' l-adegwità ta' l-avjazzjoni deskritt fil-paragrafu (a), mhux neċessarjament ikun jikkontribwixxi materjalment għal-livell ta' sigurtà tal-prodott mibdul, jew inkella ma jkunx prattiku. (ċ) Applikant li japplika għal tibdil f'ajruplan (għajr ajruplani li jaħdmu bir-rotor) ta' 2722 (3000 lbs) jew inqas bħala toqol massimu jew f'ajruplani li jaħdmu bir-rotor iżda non-turbine ta' 1361 (3000 lbs.) jew inqas bħala toqol massimu, jista' juri li l-prodott mibdul jikkonforma mal-bażi taċ-ċertifikazzjoni tat-tip, inkorporata b'referenza fiċ-ċertifikat tat-tip. Iżda, jekk l-Aġenzija ssib li t-tibdil huwa sinifikanti f'xi żona, l-Aġenzija tista' tagħżel li jkun hemm konformità ma' emenda fil-bażi taċ-ċertifikazzjoni tat-tip, inkorporata b'referenza fiċ-ċertifikat tat-tip, fis-seħħ fid-data ta' l-applikazzjoni, u ma' kwalunkwe speċifikazzjoni oħra ta' ċertifikazzjoni li l-Aġenzija ssib bħala relatata direttament. Dan sakemm l-Aġenzija ma ssibx ukoll li l-konformità ma' dik l-emenda jew speċifikazzjoni ta' ċertifikazzjoni ma tkunx neċessarjament tikkontribwixxi materjalment għal-livell ta' sigurtà tal-prodott mibdul, jew inkella ma tkunx waħda prattika. (d) Jekk l-Aġenzija ssib li l-kodiċi ta' l-adegwità ta' l-avjazzjoni li jkun fis-seħħ fid-data ta' l-applikazzjoni għat-tibdil ma jkunx jipprovdi livelli adegwati dwar it-tibdil propost, l-applikant għandu wkoll jikkonforma ma' kwalunkwe kondizzjonijiet speċjali oħra, u ma' emendi għal dawk il-kondizzjonijiet speċjali, preskritti taħt id-dispożizzjonijiet ta' 21A.16B. Dan sabiex jipprovdi livell ta' sigurtà ekwivalenti għal dak stabbilit fil-kodiċi ta' l-adegwità ta' l-avjazzjoni fis-seħħ fid-data ta' l-applikazzjoni għat-tibdil. (e) Applikazzjoni għal tibdil fiċ-ċertifikat tat-tip ta' ajruplani kbar u ta' inġenji ta' l-ajru kbar li jaħdmu bir-rotors tkun effettiva għal ħames snin, waqt li applikazzjoni għal tibdil fi kwalunkwe tip ieħor ta' ċertifikat tat-tip ikun effettiv għal tliet snin. F'każ fejn it-tibdil ma jkunx ġie approvat, jew fejn ikun ċar li dan mhux se jkun approvat taħt il-limitu ta' żmien stabbilit taħt dan is-sub-paragrafu, l-applikant jista': 1. Jitfa' applikazzjoni ġdida għat-tibdil fiċ-ċertifikat tat-tip u jikkonforma mad-dispożizzjonijiet kollha tal-paragrafu (a) applikabbli għall-applikazzjoni oriġinali tat-tibdil; jew 2. Japplika għal estensjoni ta' l-applikazzjoni oriġinali u jikkonforma mad-dispożizzjonijiet kollha tal-paragrafu (a) għal data effettiva ta' l-applikazzjoni, li din għandha tintgħażel mill-applikant stess, mhux aktar tard mid-data li tippreċedi lil dik ta' l-approvazzjoni tat-tibdil saż-żmien stabbilit taħt dan is-sub-paragrafu għall-applikazzjoni oriġinali tat-tibdil. 21A.103 Il-Ħruġ ta' l-approvazzjoni (a) L-applikant jista' jkollu tibdil maġġuri fid-disinn tat-tip approvat mill-Aġenzija wara li: 1. jissottometti d-dikjarazzjoni msemmija f'21A.97(a)(3); u 2. Ikun muri li: (i) Il-prodott mibdul ikun jilħaq l-ispeċifikazzjonijiet applikabbli taċ-ċertifikazzjoni u l-kriterji tal-protezzjoni ambjentali, kif hemm spjegat f'21A.101; (ii) Kwalunkwe dispożizzjonijiet ta' adegwità ta' l-avjazzjoni li ma jkunx hemm konformità magħhom jiġu kkumpensati b'fatturi li jipprovdu livell ekwivalenti ta' sigurtà; u (iii) L-ebda karatteristika ma tagħmel il-prodott nieqes mis-sigurtà għall-użi li għalihom tkun qed tintalab iċ-ċertifikazzjoni. (b) Tibdil minuri f'disinn tat-tip għandu jiġi approvat biss f'konformità ma' 21A.95 jekk jintwera li l-prodott mibdul ikun tassew jilħaq l-ispeċifikazzjonijiet applikabbli taċ-ċertifikazzjoni, kif spjegat f'21A.101. 21A.105 Iż-Żamma tar-rekords Għal kull tibdil, l-informazzjoni kollha tad-disinn li hija relevanti, t-tpinġijiet u r-rapporti tat-test, inklużi r-rekords ta' l-istħarriġ dwar il-prodott mibdul li jkun ġie testjat, għandhom jinżammu mill-applikant għad-dispożizzjoni ta' l-Aġenzija; dawn għandhom jinżammu biex jipprovdu l-informazzjoni meħtieġa biex ikun żgurat l-issoktar ta' l-adegwità ta' l-avjazzjoni u l-konformità mal-kriterji applikabbli tal-protezzjoni ambjentali tal-prodott mibdul. 21A.107 Struzzjonijiet għall-issoktar ta' l-adegwità ta' l-avjazzjoni (a) L-okkupant ta' l-approvazzjoni ta' tibdil minuri fid-disinn tat-tip għandu jipprovdi minn ta' l-anqas sett wieħed tal-varjazzjonijiet assoċjati, jekk ikun hemm, ta' l-istruzzjonijiet għall-issoktar ta' l-adegwità ta' l-avjazzjoni tal-prodott li fuqu jkun se jsir it-tibdil minuri. Dan għandu jitħejja f'konformità mal-bażi applikabbli taċ-ċertifikazzjoni tat-tip għal kull sid magħruf ta' ajruplan, magna jew skrun wieħed jew aktar li jkun jinkorpora t-tibdil minuri. Dan għandu jkun disponibbli jew mal-konsenja, jew meta jkun ħareġ l-ewwel ċertifikat ta' l-adegwità ta' l-avjazzjoni lill-ajruplan affettwat, liema minnhom jiġi l-aħħar. Minn hemm 'il quddiem dan għandu jagħmel dawk il-varjazzjonijiet fl-istruzzjonijiet disponibbli, jekk ikun hemm talba għalihom, lil kwalunkwe persuna oħra meħtieġa li tkun konformi ma' kwalunkwe mit-termini ta' dawk l-istruzzjonijiet. (b) Barra minn hekk, it-tibdil f'dawk il-varjazzjonijiet ta' l-istruzzjonijiet biex tissokta l-adegwità ta' l-avjazzjoni, għandhom ikunu disponibbli lill-operaturi magħrufa kollha ta' prodott li jkun jinkorpora it-tibdil minuri, u dawn għandhom ikunu disponibbli, jekk ikun hemm talba, għal kwalunkwe persuna meħtieġa li tkun konformi ma' kwalunkwe minn dawn l-istruzzjonijiet. 21A.109 L-Obbligi u l-immarkar ta' l-AEP L-okkupant ta' approvazzjoni ta' tibdil minuri fid-disinn tat-tip għandu: (a) iwettaq l-obbligi stabbiliti f'21A.4, 21A.105 u 21A.107; u (b) jispeċifika l-immarkar, inklużi l-ittri ta' l-AEP (minn hawn 'il quddiem imsejħa 'l-Approvazzjoni Ewropea tal-Parti'), f'konformità ma' 21A.804(a). SUB-PARTI E - ĊERTIFIKATI SUPPLEMENTARI TAT-TIP 21A.111 Il-Għan Din is-Sub-parti tistabbilixxi l-proċedura għall-approvazzjoni ta' tibdil maġġuri fid-disinn tat-tip taħt il-proċeduri ta' ċertifikat supplementari tat-tip, u tistabbilixxi wkoll id-drittijiet u l-obbligi ta' l-applikant għal, jew l-okkupant ta', dawk iċ-ċertifikati. 21A.112 L-Eliġibilità Kwalunkwe persuna naturali jew legali ("organizzazzjoni") li tkun uriet, jew hija fil-proċess li turi, il-kapaċità tagħha taħt 21A.112B tista' tkun eliġibbli bħala applikant għal ċertifikat supplementari tat-tip taħt il-kondizzjonijiet stabbiliti f'din is-Sub-parti. 21A.112B It-Turija tal-kapaċità (a) Kull organizzazzjoni li tapplika għal ċertifikat supplementari tat-tip għandha turi l-kapaċità tagħha billi jkollha approvazzjoni bħala organizzazzjoni tad-disinn, maħruġ mill-Aġenzija f'konformità mas-Sub-parti Ħ. (b) B'deroga mill-paragrafu (a), bħala proċedura alternattiva biex tintwera l-kapaċità tiegħu, l-applikant jista' jagħmel ftehim ma' l-Aġenzija għall-użu ta' proċeduri li jistabbilixxu l-prattiċi speċifiċi tad-disinn, ir-riżorsi u s-sekwenza ta' l-attivitajiet, meħtieġa biex ikun hemm konformità ma' din is-Sub-parti. 21A.113 L-Applikazzjoni għal ċertifikat supplementari tat-tip (a) Applikazzjoni għal ċertifikat supplementari tat-tip għandha ssir f'forma u manjiera stabbiliti mill-Aġenzija. (b) Applikazzjoni għal ċertifikat supplementari tat-tip għandha tinkludi d-deskrizzjonijiet u l-identifikazzjoni meħtieġa f'21A.93. Barra minn hekk, din l-applikazzjoni għandha tinkludi ġustifikazzjoni li l-informazzjoni li fuqha jkunu bażati dawk l-identifikazzjonijiet tkun imwettqa jew mir-riżorsi ta' l-applikant stess, jew inkella permezz ta' arranġament ma' l-okkupant taċ-ċertifikat tat-tip. 21A.114 It-Turija ta' konformità Kull applikant li japplika għal ċertifikat supplementari tat-tip irid ikun konformi ma' 21A.97. 21A.115 Il-ħruġ ta' ċertifikat supplementari tat-tip L-applikant huwa intitolat li jkollu ċertifikat supplementari tat-tip maħruġ mill-Aġenzija wara: (a) li jkun ikkonforma ma' 21A.103(a); (b) li jkun wera l-kapaċità tiegħu f'konformità ma' 21A.1 1213; (ċ) fejn, taħt 21A.113(b), l-applikant ikun daħal fi ftehim ma' l-okkupant taċ-ċertifikat tat-tip, 1. li l-okkupant taċ-ċertifikat tat-tip ikun ta parir li m'hemm l-ebda oġġezzjoni teknika għall-informazzjoni sottomessa taħt 21A.93; u 2. li l-okkupant taċ-ċertifikat tat-tip ikun ftiehem li jikkollabora ma' l-okkupant taċ-ċertifikat supplementari tat-tip biex tkun żgurata l-eżekuzzjoni ta' l-obbligi kollha għall-issoktar ta' l-adegwità ta' l-avjazzjoni tal-prodott mibdul permezz ta' konformità ma' 21A.44 u 21A.118A. 21A.116 It-Trasferibbiltà Ċertifikat supplementari tat-tip jista' jkun trasferit biss lil persuna naturali jew legali li tkun kapaċi twettaq l-obbligi ta' 21A.1 18A, u għal dan il-għan tkun uriet il-kapaċità tagħha li tikkwalifika taħt il-kriterji ta' 21A.1 12B. 21A.117 It-Tibil f'dik il-parti ta' prodott kopert minn ċertifikat supplementari tat-tip (a) Tibdil minuri f'dik il-parti ta' prodott kopert minn ċertifikat supplementari tat-tip għandu jkun klassifikat u approvat f'konformità mas-Sub-parti D. (b) Kull tibdil maġġuri f'dik il-parti ta' prodott kopert minn ċertifikat supplementari tat-tip għandu jiġi approvat bħala ċertifikat supplementari tat-tip separat f'konformità ma' din is-Sub-parti. (ċ) B'deroga mill-paragrafu (b), tibdil maġġuri f'dik il-parti ta' prodott kopert minn ċertifikat supplementari tat-tip, sottomess mill-okkupant taċ-ċertifikat supplementari tat-tip, jista' jiġi approvat bħala tibdil fiċ-ċertifikat supplementari tat-tip eżistenti. 21A.118A L-Obbligi u l-immarkar ta' l-AEP Kull okkupant ta' ċertifikat supplementari tat-tip għandu: (a) iwettaq l-obbligi: 1. Stabbiliti f'21A.3, 21A.3B, 21A.4, 21A.105, 21A.119 u 21A.120; 2. Li hemm impliċiti fil-kollaborazzjoni ma' l-okkupant taċ-ċertifikat tat-tip taħt 21A.115(ċ)(2); u għal dan il-għan irid ikompli jilħaq il-kriterji ta' 21A.1 12B (b) jispeċfika l-immarkar, inklużi l-ittri ta' l-AEP, f'konformità ma' 21A.804(a). 21A.118B Il-Perjodu u l-issoktar tal-validità (a) Ċertifikat supplementari tat-tip għandu jinħareġ għal perjodu ta' żmien illimitat. Dan għandu jibqa' validu soġġett għal: 1. jekk l-okkupant taċ-ċertifikat supplementari tat-tip jibqax konformi ma' din il-Parti; u 2. jekk iċ-ċertifikat jiġix ċedut jew revokat taħt il-proċeduri amministrattivi applikabbli stabbiliti mill-Aġenzija. (b) Meta ċertifikat supplementari tat-tip jiġi ċedut jew revokat, dan għandu jintbagħat lura lill-Aġenzija. 21A.119 Il-Manwali L-okkupant ta' ċertifikat supplementari tat-tip għandu jipproduċi, jżomm, u jaġġorna l-kopji oriġinali tal-varjazzjonijiet fil-manwali, meħtieġa mill-bażi applikabbli taċ-ċertifikazzjoni tat-tip u mill-kriterji tal-protezzjoni ambjentali għall-prodott, liema varjazzjonijiet huma meħtieġa li jkunu jkopru t-tibdil introdott taħt iċ-ċertifikat supplementari tat-tip. Dan għandu wkoll jipprovdi kopji ta' dawn il-manwali lill-Aġenzija, jekk ikun hemm talba għalihom. 21A.120 Struzzjonijiet għall-issoktar ta' l-adegwità ta' l-avjazzjoni (a) L-okkupant ta' ċertifikat supplementari tat-tip għal ajruplan, magna, jew, skrun, għandu jipprovdi minn ta' l-anqas sett wieħed tal-varjazzjonijiet li hemm assoċjati għall-istruzzjonijiet dwar l-issoktar ta' l-adegwità ta' l-avjazzjoni. Dawn iridu jkunu mħejjija f'konformità mal-bażi applikabbli ta' ċertifikazzjoni għal kull sid magħruf ta' ajruplan, magna jew skrun wieħed jew aktar, u għandhom jinkorporaw il-karatterisitiċi taċ-ċertifikat supplementari tat-tip. Dawn għandhom jingħataw jew mal-kunsinna, jew inkella meta jinħareġ l-ewwel ċertifikat ta' l-adegwità ta' l-avjazzjoni għall-ajruplan affettwat, liema minn dawn it-tnejn ikun jiġi l-aħħar. Minn hemm 'il quddiem dan għandu jagħmel dawk il-varjazzjonijiet fl-istruzzjonijiet disponibbli, jekk ikun hemm xi talba, lil kwalunkwe persuna oħra li tkun meħtieġa tikkonforma ma' kwalunkwe mit-termini ta' dawk l-istruzzjonijiet. Id-disponibilità ta' wħud jew ta' parti mill-varjazzjonijiet għall-istruzzjonijiet li hemm fil-manwali għall-issoktar ta' l-adegwità ta' l-avjazzjoni, li għandhom x'jaqsmu ma' l-ispezzjoni jew ma' forom oħra ta' manutenzjoni kbira, tista' tittardja sa mhux aktar tard minn meta l-prodott ikun daħal fis-servizz, iżda dawn iridu jkunu disponibbli qabel ma kwalunkwe mill-prodotti jkunu laħqu l-età relevanti jew iċ-ċikli/sigħat ta' titjiriet. (b) Barra minhekk, it-tibdil f'dawk il-varjazzjonijiet fl-istruzzjonijiet għall-issoktar ta' l-adegwità ta' l-avjazzjoni għandu jkun disponibbli lill-operaturi magħrufa kollha tal-prodott, u dawn għandhom jinkorporaw iċ-ċertifikat supplementari tat-tip. Dan għandu jkun disponibbli wkoll, jekk ikun hemm talba, lil kwalunkwe persuna oħra meħtieġa li tikkonforma ma' kwalunkwe minn dawk l-istruzzjonijiet. Għandu jiġi sottomess lill-Aġenzija programm li juri kif se jitqassmu t-tibdiliet fl-istruzzjonijiet għall-issoktar ta' l-adegwità ta' l-avjazzjoni. SUB-PARTI F - IL-PRODUZZJONI MINGĦAJR APPROVAZZJONI TA' L-ORGANIZZAZZJONI TAL-PRODUZZJONI 21A.121 Il-Għan (a) Din is-Sub-parti tistabbilixxi l-proċedura għat-turija ta' konformità ma' l-informazzjoni applikabbli tad-disinn ta' prodott, parti jew tagħmir li huwa maħsub li jkun manifatturat mingħajr l-approvazzjoni ta' organizzazzjoni tal-produzzjoni taħt is-Sub-parti Ġ. (b) Din is-Sub-parti tistabbilixxi r-regoli li jikkontrollaw l-obbligi tal-manifattur ta' prodott, parti, jew tagħmir li jkun qed jiġi manifatturat taħt din is-Sub-parti. 21A.122 L-Eliġibilità Kwalunkwe persuna naturali jew legali tista' tapplika biex turi konformità ta' prodotti, partijiet jew tagħmir individwali taħt din is-Sub-parti, jekk; (a) ikollha jew applikat għal approvazzjoni li tkun tkopri d-disinn ta' dak il-prodott, parti jew tagħmir, jew (b) tkun żgurat ko-ordinazzjoni sodisfaċenti bejn il-produzzjoni u d-disinn, permezz ta' ftehim xieraq ma' l-applikant għal, jew l-okkupant ta', l-approvazzjoni ta' dan id-disinn. 21A.124 L-Applikazzjoni (a) Kull applikazzjoni għal ftehim dwar turija ta' konformità ta' prodotti, partijiet u tagħmir individwali taħt din is-Sub-parti għandha ssir f'forma u manjiera stabbiliti mill-Awtorità Kompetenti. (b) Din l-applikazzjoni għandu jkun fiha: 1. Provi li juru, fejn japplika, li: (i) il-ħruġ ta' l-approvazzjoni ta' organizzazzjoni tal-produzzjoni taħt is-Sub-parti Ġ ma tkunx waħda adattata; jew (ii) iċ-ċertifikazzjoni jew l-approvazzjoni ta' prodott, parti jew tagħmir taħt din is-Sub-parti tkun meħtieġa sakemm idum il-ħruġ ta' l-approvazzjoni ta' organizzazzjoni tal-produzzjoni taħt is-Sub-parti Ġ. 2. il-qafas ta' l-informazzjoni meħtieġa fi 21A.125(b). 21A.125 Il-Ħruġ ta' ittra ta' ftehim L-applikant għandu jkun intitolat li jkollu ittra ta' ftehim maħruġa mill-Awtorità Kompetenti li jkun fiha l-ftehim dwar t-turija ta' konformità ta' prodotti, partijiet u tagħmir individwali taħt din is-Sub-parti, wara: (a) li tkun ġiet stabbilita sistema ta' stħarriġ ta' produzzjoni li tiżgura li kull prodott, parti jew tagħmir ikun konformi ma' l-informazzjoni applikabbli tad-disinn u li dan ikun f'kondizzjoni ta' tħaddim mingħajr periklu. (b) li jkun ġie provdut manwal li jkun fih: 1. deskrizzjoni tas-sistema ta' stħarriġ tal-prodott meħtieġa taħt il-paragrafu (a), 2. deskrizzjoni tal-mezzi biex isiru d-determinazzjonijiet tas-sistema ta' l-istħarriġ tal-produzzjoni, 3. deskrizzjoni tat-testijiet ta' 21A.127 u 21A.128, u l-ismijiet tal-persuni awtorizzati għall-għan ta' 21A.1 30(a). (ċ) li jkun wera li jista' jipprovdi l-għajnuna f'konformità ma' 21A.3 u 21A.129(d). 21A.125B It-Tisjib (a) Meta tinstab evidenza oġġettiva li tkun turi li l-okkupant ta' l-ittra ta' ftehim ikun naqas milli jikkonforma mal-kriterji applikabbli ta' din il-Parti, it-tisjib irid ikun klassifikat kif ġej: 1. Tisjib ta' l-ewwel livell ikun kwalunkwe nuqqas ta' konformità ma' din il-Parti li jista' jwassal biex ikun hemm nuqqas ta' konformità mhux kontrollat ma' l-informazzjoni tad-disinn applikabbli u li jista' jaffettwa wkoll s-sigurtà ta' l-ajruplan. 2. Tisjib tat-tieni livell ikun kwalunkwe nuqqas ta' konformità ma' din il-Parti li m'huwiex klassifikat bħala tal-livell wieħed. (b) Tisjib tat-tielet livell huwa kwalunkwe oġġett fejn ikun instab, permezz ta' evidenza oġġettiva, li għandu problemi potenzjali li jistgħu jwasslu għal nuqqas ta' konformità taħt il-paragrafu (a). (ċ) Wara li jkun wasal l-avviż tat-tisjib f'konformità ma' 21B.143: 1. F'każ ta' tisjib ta' l-ewwel livell, l-okkupant ta' l-ittra ta' ftehim għandu juri azzjoni korrettiva, li tkun tissodisfa lill-Awtorità Kompetenti, fi żmien ta' mhux aktar minn 21 ġurnata ta' xogħol wara konferma bil-miktub tat-tisjib; 2. F'każ ta' tisjib tat-tieni livell, il-perjodu ta' azzjoni korrettiva li jingħata mill-Awtorità Kompetenti għandu jkun adattat skond in-natura tat-tisjib, imma fi kwalunkwe każ dan m'għandux ikun ta' aktar minn sitt xhur. F'ċerti ċirkostanzi u soġġett għan-natura tat-tisjib, l-Awtorità Kompetenti tista' testendi dan il-perjodu ta' sitt xhur, iżda soġġett għal pjan xieraq ta' azzjoni korrettiva li dwaru irid ikun ftehim ma' l-Awtorità Kompetenti. 3. Tisjib tat-tielet livell ma jkunx jeħtieġ azzjoni immedjata mill-okkupant ta' l-ittra ta' ftehim. (d) Fil-każ ta' tisjib ta' l-ewwel jew tat-tieni livell, l-ittra ta' ftehim tista' tiġi soġġetta għal limitazzjoni, sospensjoni jew revokazzjoni parzjali jew sħiħa taħt 21B.145. L-okkupant ta' l-ittra tal-ftehim għandu jipprovdi fi żmien biżżejjed konferma li jkun irċieva l-avviż tal-limitazzjoni, sospensjoni jew revokazzjoni ta' l-ittra tal-ftehim. 21A.125C Il-Perjodu u l-issoktar tal-validità (a) L-ittra ta' ftehim għandha tinħareġ għal perjodu limitat li ma jkunx jaqbeż aktar minn sena. Din tibqa' valida sakemm: 1. L-okkupant ta' l-ittra tal-ftehim ma jkunx naqas milli juri konformità mal-kriterji applikabbli ta' din is-Sub-parti; jew 2. Ma jkunx hemm evidenza li l-manifattur ma jistax iżomm aktar kontroll sodisfaċenti tal-manifattura tal-prodott, partijiet, jew tagħmir taħt il-ftehim; jew 3. Il-manifattur ma jistax jilħaq aktar il-kriterji ta' 21A.122; jew 4. L-ittra tal-ftehim ma tkunx ġiet ċeduta, revokata taħt 21B.145, jew inkella tkun skadiet. (b) Meta tkun ġiet ċeduta, revokata jew tkun skadiet, l-ittra tal-ftehim għandha tintbagħat lura lill-Awtorità Kompetenti. 21A.126 Is-Sistema ta' l-ispezzjoni tal-produzzjoni (a) Is-sistema ta' l-ispezzjoni tal-produzzjoni taħt 21A.125 għandha tipprovdi mezz biex ikun stabbilit li: 1. Il-materjali li jkunu qed jaslu, kif ukoll il-partijiet mixtrija jew sub-kontrattati, użati fil-prodott lest, ikunu kif speċifikat fl-informazzjoni applikabbli tad-disinn. 2. Il-materjali li jkunu qed jaslu, kif ukoll il-partijiet mixtrija jew sub-kontrattati, jiġu identifikati kif suppost. 3. Il-proċessi, t-teknika tal-manifattura u l-metodi ta' twaħħil li jaffettwaw il-kwalità u s-sigurtà tal-prodott lest ikunu esegwiti f'konformità ma' l-ispeċifikazzjonijiet aċċettati mill-Awtorità Kompetenti. 4. It-tibdil fid-disinn, inkluż il-bdil ta' materjali, jkunu ġew approvati taħt is-Sub-parti D jew E u kontrollati qabel ma jiġu inkorporati fil-prodott lest. (b) Is-sistema ta' l-ispezzjoni tal-produzzjoni meħtieġa f'21A.125(a), għandha tkun ukoll tali li tiżgura li: 1. Partijiet li jkunu għadhom fil-proċess jiġu spezzjonati għall-konformità ma' l-informazzjoni tad-disinn applikabbli f'diversi punti tal-produzzjoni, fejn ikunu jistgħu jittieħdu determinazzjonijiet eżatti. 2. Materjali soġġetti għal ħsara jew deterjorazzjoni ikunu maħżuna u protetti b'mod tajjeb. 3. It-tpinġijiet tad-disinn kurrenti jkunu disponibbli mill-ewwel lill-istaff tal-manifattura u l-ispezzjonar, u jintużaw meta jkunu meħtieġa. 4. Materjali u partijiet difettużi jkunu mifruda u identifikati b'manjiera li tipprekludi l-installazzjoni tagħhom fil-prodott lest. 5. Materjali u partijiet li jiġu rifjutati minħabba li jkunu jmorru 'l hinn mill-ispeċifikazzjonijiet jew mill-informazzjoni tad-disinn, iżda li jkunu konsidrati biex jiġu installati fil-prodott lest, ikunu soġġetti għal proċedura approvata ta' reviżjoni ta' l-inġinerija u l-manifattura. Dawk il-materjali u partijiet li jkunu ġew stabbiliti b'din il-proċedura li jistgħu jintużaw fis-servizz għandhom ikunu identifikati b'mod tajjeb u spezzjonati mill-ġdid, jekk ikun meħtieġ xi xogħol jew tiswija fuqhom. Materjali u partijiet li jkunu rifjutati b'din il-proċedura għandhom jiġu markati u mormija biex ikun żgurat li ma jkunux inkorporati fil-prodott finali. 6. Ir-riżultati li jinkisbu taħt din is-sistema ta' spezzjoni tal-produzzjoni jinżammu, jkunu identifikati mal-prodott jew parti kompluta, fejn ikun prattiku, u li dawn jinżammu mill-manifattur biex jipprovdi l-informazzjoni meħtieġa ħalli jkun żgurat l-issoktar ta' l-adegwità ta' l-avjazzjoni tal-prodott. 21A.127 It-Testijiet: ajruplani (a) Kull manifattur ta' ajruplan manifatturat taħt din is-Sub-parti għandu jistabbilixxi proċedura approvata ta' test ta' produzzjoni fuq l-art u fl-ajru kif ukoll formoli ta' ċċekkjar, u f'konformità ma' dawk il-formoli, jittestja kull ajruplan manifatturat, bħala mezz biex ikunu stabbiliti l-aspetti relevanti tal-konformità ma' 21A.125(a). (b) Kull proċedura ta' test ta' produzzjoni għandha tkun tinkuldi minn ta' l-anqas dan li ġej: 1. Verifika dwar il-kwalitajiet ta' immaniġġjar; 2. Verifika dwar l-eżekuzzjoni tat-titjira (bl-użu ta' tagħmir ta' l-ajru normali); 3. Verifika dwar it-tħaddim proprju tat-tagħmir kollu u s-sistemi kollha ta' l-ajruplan; 4. Verifika li t-tagħmir kollu jkun immarkat tajjeb, u li l-avviżi kollha u l-manwali tat-titjira jkunu stallati wara t-test tat-titjira; 5. Verifika tal-karatteristiċi tat-tħaddim ta' l-ajruplan fuq l-art; 6. Verifika dwar kwalunkwe oġġetti oħra li huma speċjali għall-ajruplan li qed ikun jiġi testjat. 21A.128 It-Testijiet: magni u skrejjen Kull manifattur ta' magni jew skrejjen manifatturati taħt din is-Sub-parti għandu jpoġġi kull magna, jew skrun varjabbli bis-snien ta' l-ingranaġġ, taħt test aċċettabbli tat-tħaddim kif hemm speċifikat fid-dokumentazzjoni ta' l-okkupant taċ-ċertifikat tat-tip. Dan biex jiġi stabbilit jekk ikunx qed jaħdem kif suppost fl-iskala kollha ta' tħaddim li għalih ikollu ċ-ċertifikat tat-tip, u bħala mezz biex ikunu stabbiliti l-aspetti relevanti ta' konformità ma' 21A.125(a). 21A.129 L-Obbligi tal-manifattur Kull manifattur ta' prodott, parti jew tagħmir li jkun qed jiġi manifatturat taħt din is-Sub-parti għandu: (a) Jagħmel kull prodott, parti jew tagħmir disponibbli għall-ispezzjoni mill-Awtorità Kompetenti. (b) Iżomm fil-post tal-manifattura l-informazzjoni teknika u t-tpinġijiet meħtieġa biex ikun stabbilit jekk il-prodott ikunx tabilħaqq konformi ma' l-informazzjoni tad-disinn applikabbli. (ċ) Iżomm sistema ta' spezzjonar tal-produzzjoni li tiżgura li kull prodott ikun konformi ma' l-informazzjoni tad-disinn applikabbli u li dan ikun f'kondizzjoni ta' tħaddim mingħajr periklu. (d) Jipprovdi l-għajnuna lill-okkupant taċ-ċertifikat tat-tip, taċ-ċertifikat ristrett tat-tip jew ta' l-approvazzjoni ta' disinn kull meta dan ikollu x'jaqsam ma' kwalunkwe azzjonijiet ta' ssoktar ta' l-adegwità ta' l-avjazzjoni tal-prodotti, partijiet jew tagħmir li jkun ġie manifatturat. (e) Jistabbilixxi u jżomm sistema interna ta' rappurtaġġ ta' okkorrenzi fl-interess tas-sigurtà, biex tkun tista' tippermetti l-ġbir u l-assessjar ta' rapporti ta' okkorrenzi ħalli jkunu identifikati xejriet kuntrarji jew biex ikunu indirizzati d-defiċjenzi, u biex tkun tista' tohrog okkorrenzi rapportabbli. Din is-sistema għandha tinkludi evalwazzjoni ta' l-informazzjoni relevanti dwar l-okkorrenzi u d-dessiminazzjoni ta' l-informazzjoni relattata. (f) 1. Jirrapporta lil min għandu ċertifikat tat-tip, ċertifikat ristrett tat-tip jew approvazzjoni ta' disinn, il-każijiet kollha fejn il-prodotti, l-partijiet jew tagħmir ikun ġie rilaxxat mill-manifattur u wara jkun instab li għandu devjazzjonijiet mill-informazzjoni applikabbli tad-disinn, u jagħmel investigazzjoni ma' l-okkupant taċ-ċertifikat tat-tip, taċ-ċertifikat ristrett tat-tip jew ta' l-approvazzjoni tad-disinn biex jiġu identifikati dawk id-devjazzjonijiet li jistgħu jwasslu għal xi kondizzjoni ta' nuqqas ta' sigurtà. 2. Jirrapporta lill-Aġenzija u lill-awtorità kompetenti ta' l-Istat Membru dawk id-devjazzjonijiet li jistgħu jwasslu għal xi kondizzjoni ta' nuqqas ta' sigurtà, identifikati f'konformità mas-sub-paragrafu (1). Dawn ir-rapporti għandhom isiru f'forma u manjiera stabbiliti mill-Aġenzija taħt 21A.3(b)(2) jew ikunu aċċettati mill-awtorità kompetenti ta' l-Istat Membru. 3. Fejn il-manifattur jagħmilha ta' fornitur għal organizzazzjoni tal-produzzjoni oħra, dan għandu jirrapporta wkoll lil dik l-organizzazzjoni l-oħra l-każijiet kollha fejn ikunu ġew rilaxxati prodotti, partijiet jew tagħmir lil dik l-organizzazzjoni u wara jkunu nstabu li għandhom xi devjazzjonijiet mill-informazzjoni applikabbli tad-disinn. 21A.130 Id-Dikjarazzjoni tal-konformità (a) Kull manifattur ta' prodott, parti jew tagħmir manifatturat taħt din is-Sub-parti għandu jkollu Dikjarazzjoni tal-Konformità, il-Formola 52 ta' AESA, għal ajruplan komplut, jew il-Formola 1 ta' l-AESA għal prodotti, partijiet jew tagħmir ieħor (ara l-Appendiċi). Din id-dikjarazzjoni trid tkun iffirmata minn persuna awtorizzata li jkollha pożizzjoni responsabbli fl-organizzazzjoni tal-manifattura. (b) Id-dikjarazzjoni tal-konformità għandha tinkludi: 1. Għal kull prodott, parti jew tagħmir dikjarazzjoni li l-prodott, il-parti jew it-tagħmir ikun konformi ma' l-informazzjoni tad-disinn approvat, u li dan ikun f'kondizzjoni ta' tħaddim mingħajr l-ebda periklu; 2. Għal kull ajruplan, dikjarazzjoni li l-ajruplan ikun għadda mit-testijiet ta' l-art u ta' l-ajru f'konformità ma' 21A.127(a); u 3. Għal kull magna, jew skrun varjabbli bis-snien ta' l-ingranaġġ, dikjarazzjoni li l-magna jew l-iskrun ikunu ġew soġġetti mill-manifattur għal test finali ta' tħaddim, f'konformità ma' 21A.128, u, aktar minn hekk f'każ ta' magni, dikjarazzjoni skond l-informazzjoni provduta mill-okkupant taċ-ċertifikat tat-tip tal-magna, li kull magna kompluta hija f'konformità mal-kriterji applikabbli ta' l-emissjoni li jkunu effettivi fid-data tal-manifattura tal-magna. (ċ) Kull manifattur ta' tali prodott, parti jew tagħmir għandu: 1. Meta jsir it-trasferiment inizjali minnu bħala sid ta' tali prodott, parti jew tagħmir, jew 2. Meta japplika għall-ħruġ oriġinali ta' ċertifikat ta' adegwità ta' ajruplan; jew 3. Meta japplika għall-ħruġ oriġinali ta' dokument tar-rilaxx ta' l-adegwità ta' l-avjazzjoni għal xi magna, skrun, xi parti jew tagħmir, jippreżenta d-dikjarazzjoni ta' konformità kurrenti, biex tkun validata mill-Awtorità Kompetenti. (d) l-Awtorità kompetenti għandha tikkonferma b'kontro-firma d-Dikjarazzjoni tal-Konformità jekk wara spezzjoni din ssib li l-prodott, parti jew tagħmir ikun konformi tabilħaqq ma' l-informazzjoni applikabbli tad-disinn u li dan ikun ukoll f'kondizzjoni ta' tħaddim mingħajr periklu. SUB-PARTI Ġ - L-APPROVAZZJONI TA' ORGANIZZAZZJONI TAL-PRODUZZJONI 21A.131 Il-Għan Din is-Sub-parti tistabbilixxi: (a) Il-proċedura għall-ħruġ ta' approvazzjoni ta' organizzazzjoni tal-produzzjoni għal organizzazzjoni tal-produzzjoni li turi konformità tal-prodotti, partijiet u tagħmir ma' l-informazzjoni applikabbli tad-disinn. (b) Ir-regoli li jikkontrollaw id-drittijiet u l-obbligi ta' l-applikant għal, jew l-okkupant ta', dawn l-approvazzjonijiet. 21A.133 L-Eliġibilità Kwalunkwe persuna naturali jew legali ('organizzazzjoni') tista' tkun eliġibbli bħala applikant għal approvazzjoni taħt din is-Sub-parti. L-applikant għandu: (a) jiġġustifika li, għal għan definit ta' xogħol, l-approvazzjoni taħt din is-Sub-parti tkun waħda adattata biex ikun hemm turija ta' konformità ma' disinn speċifiku; u (b) ikollu jew ikun applika għal approvazzjoni ta' dak id-disinn speċifiku; jew (ċ) ikun aċċerta, permezz ta' arranġament xieraq ma' l-applikant għal, jew ma' l-okkupant ta', l-approvazzjoni ta' dak id-disinn speċifiku, ko-ordinazzjoni sodisfaċenti bejn il-produzzjoni u d-disinn. 21A.134 L-Applikazzjoni Kull applikazzjoni għall-approvazzjoni ta' organizzazzjoni tal-produzzjoni għandha ssir lill-Awtorità Kompetenti f'forma u manjiera stabbiliti minn dik l-awtorità, u għandha tinkludi qafas ta' l-informazzjoni meħtieġa f'21A.143 u t-termini ta' approvazzjoni meħtieġa biex jinħarġu taħt 21A.151. 21A.135 Il-Ħruġ ta' l-approvazzjoni ta' organizzazzjoni ta' produzzjoni Organizzazzjoni tkun intitolata li jkollha approvazzjoni ta' organizzazzjoni tal-produzzjoni maħruġ mill-Awtorità Kompetenti meta din tkun uriet konformità mal-kriterji applikabbli taħt din is-Sub-parti. 21A.139 Is-Sistema tal-Kwalità (a) L-organizzazzjoni tal-produzzjoni għandha turi li hija stabbiliet u lesta żżomm sistema tal-kwalità. Is-sistema tal-kwalità għandha tkun dokumentata. Din għandha tkun tali li twassal lill-organizzazzjoni biex tiżgura li kull prodott, parti jew tagħmir manifatturat mill-organizzazzjoni jew mill-imsieħba tagħha, jew fornut minn jew sub-kontrattati lil terzi partijiet, ikunu jikkonformaw ma' l-informazzjoni applikabbli tad-disinn u li dawn ikunu wkoll f'kondizzjoni li jaħdmu mingħajr periklu, u għalhekk tkun tista' teżerċita l-privileġġi stabbiliti f'21A.163. (b) Is-sistema tal-kwalità għandu jkollha: 1. Kif applikabbli fl-iskop ta' l-approvazzjoni, proċeduri ta' kontroll għal: (i) Il-ħruġ, l-approvazzjoni jew it-tibdil ta' dokument. (ii) Awditjar u kontroll tal-kontijiet tal-bejjiegħ u s-sub-kuntrattur. (iii) Verifika li l-prodotti, l-partijiet u t-tagħmir li jkun qed jasal, inlużi dawk l-oġġetti, ġodda jew użati, li jiġu fornuti minn xerrejja ta' prodotti, ikunu kif speċifikat fl-informazzjoni applikabbli tad-disinn. (iv) L-identifikazzjoni u l-kwalità ta' għarfien. (v) Proċessi ta' manifattura. (vi) Stħarriġ u testjar, inklużi testijiet ta' l-ajru tal-produzzjoni. (vii) Kalibrazzjoni ta' għodda, jigs, u tagħmir tat-test. (viii) Kontroll fuq oġġetti li ma jikkonformawx. (ix) Ko-ordinazzjoni ta' l-adegwità ta' l-avjazzjoni ma' l-applikant għal, jew ma' l-okkupant ta', l-approvazzjoni tad-disinn. (x) It-tkomplija u ż-żamma tar-rekords. (xi) Il-kompetenza u l-kwalifiki ta' l-istaff. (xii) Il-ħruġ ta' dokumenti ta' rilaxx ta' l-adegwità ta' l-avjazzjoni. (xiii) Immaniġġjar, ħażna u pakkjar. (xiv) Awditjar intern tal-kwalità u azzjonijiet korrettivi li jittieħdu bħala riżultat. (xv) Xogħol fit-termini ta' approvazzjoni li jkun sar fi kwalunkwe post għajr il-faċilitajiet approvati. (xvi) Xogħol li jkun sar wara t-tkomplija tal-produzzjoni iżda qabel il-kunsinna, biex l-ajruplan jinżamm f'kondizzjoni li jaħdem mingħajr periklu. Il-proċeduri ta' kontroll iridu jinkludu dispożizzjonijiet speċifiċi għal kwalunkwe parti kritika. 2. Funzjoni indipendenti ta' l-assigurazzjoni tal-kwalità biex tissorvelja l-konformità ma', u l-adegwità ta', l-proċeduri dokumentati tas-sistema tal-kwalità. Din is-sorveljanza għandha tinkludi sistema ta' feedback lill-persuna jew lil grupp ta' persuni msemmija f'21A.145(ċ)(2) u fl-aħħar lill-manager, kif hemm imsemmi f'21A.145 (ċ)(1) biex dan jiżgura, kif meħtieġ, azzjoni korrettiva. 21A.143 L-Espożizzjoni (a) L-organizzazzjoni għandha tissottometti lill-Awtorità Kompetenti espożizzjoni ta' l-organizzazzjoni tal-produzzjoni billi tipprovdi l-informazzjoni li ġejja: 1. Dikjarazzjoni firmata mill-manager responsabbli li fiha jikkonferma li l-espożizzjoni ta' l-organizzazzjoni tal-produzzjoni u kwalunkwe manwali assoċjati li jiddefinixxu l-konformità ta' l-organizzazzjoni approvata ma' din is-Sub-parti se jinżammu dejjem b'mod konformi. 2. It-titolu(i) u l-ismijiet tal-manager(s) aċċettati mill-Awtorità Kompetenti f'konformità ma' 21A.145(ċ)(2). 3. Id-dmirijiet u r-responsabilitajiet tal-manager(s) kif meħtieġ f'21A.145(ċ)(2), inklużi l-materji li fuqhom dawn jistgħu jitrattaw direttament ma' l-Awtorità Kompetenti f'isem l-organizzazzjoni. 4. Chart organizzattiva li turi rabtiet assoċjati ta' responsabilità tad-diretturi kif meħtieġ f'21A.145(ċ)(1) u (2). 5. Lista li tiċċertifika l-istaff kif hemm imsemmi f'21A.145(d). 6. Deskrizzjoni ġenerali tar-riżorsi umani. 7. Deskrizzjoni ġenerali tal-faċilitajiet li hemm f'kull indirizz speċifikat fiċ-ċertifikat ta' l-approvazzjoni ta' l-organizzazzjoni tal-produzzjoni. 8. Deskrizzjoni ġenerali ta' l-għan tax-xogħol ta' l-organizzazzjoni tal-produzzjoni relevanti għat-termini ta' approvazzjoni. 9. Il-proċedura għan-notifika ta' tibil organizattiv lill-Awtorità Kompetenti. 10. Il-proċedura ta' emenda għall-espożizzjoni ta' l-organizzazzjoni tal-produzzjoni. 11. Deskrizzjoni tas-sistema tal-kwalità u l-proċeduri kif meħtieġa f'21A.1 39(b)(1). 12. Lista ta' dawk it-terzi partijiet imsemmija f'21A.139(a). (b) L-espożizzjoni ta' l-organizzazzjoni tal-produzzjoni għandha tiġi emendata kif meħtieġ biex tibqa' deskrizzjoni aġġornata ta' l-istess organizzazzjoni. Kopji ta' kwalunkwe emendi għandhom jiġu provduti lill-Awtorità Kompetenti. 21A.145 Il-Kriterji għall-approvazzjoni L-organizzazzjoni tal-produzzjoni għandha turi, fuq il-bażi ta' l-informazzjoni sottomessa f'konformità ma' 21A.143 li: (a) dwar il-kriterji ġenerali ta' l-approvazzjoni, l-faċilitajiet, l-kondizzjonijiet tax-xogħol, it-tagħmir u l-għodda, il-proċessi u l-materjali assoċjati, in-numru u l-kompetenza ta' l-istaff, u l-organizzazzjoni ġenerali huma meħtieġa biex jitwettqu l-obbligi taħt 21A.165. (b) dwar l-informazzjoni kollha meħtieġa dwar l-adegwità ta' l-avjazzjoni, l-ħoss, l-ivventjar għall-fuel u l-ħruġ ta' exhaust: 1. L-organizzazzjoni tal-produzzjoni tkun irċeviet din l-informazzjoni mill-Aġenzija, u mill-okkupant ta', jew l-applikant għal, ċertifikat tat-tip, ċertifikat ristrett tat-tip jew inkella approvazzjoni tad-disinn, biex din tistabbilixxi konformità ma' l-informazzjoni appikabbli tad-disinn. 2. L-organizzazzjoni tal-produzzjoni tkun stabbiliet proċedura biex ikun żgurat li l-informazzjoni dwar l-adegwità ta' l-avjazzjoni, il-ħoss, l-ivventjar għall-fuel kif ukoll l-emissjonijiet ta' exhaust tiġi inkorportata b'mod korrett fl-informazzjoni tal-produzzjoni tagħha. 3. Tali informazzjoni għandha tinżamm aġġornata u tkun disponibbli għall-istaff kollu li jkollu bżonn jara din l-informazzjoni ħalli jaqdi d-dmirijiet tiegħu. (ċ) fejn għandha x'taqsam l-amministrazzjoni u l-istaff: 1. Għandu jkun innominat manager mill-organizzazzjoni tal-produzzjoni li jkun responsabbli lejn l-Awtorità Kompetenti. Ir-responsabilità tiegħu jew tagħha fi ħdan l-organizzazzjoni għandha tkun tikkonsisti f'li jiżgura li l-produzzjoni kollha tkun tilħaq livelli meħtieġa u li l-organizzazzjoni tal-produzzjoni tkun kontinwament f'konformità ma' l-informazzjoni u l-proċeduri identifikati fl-espożizzjoni msemmija f'21A.143. 2. Persuna jew grupp ta' persuni jkunu ġew nominati mill-organizzazzjoni tal-produzzjoni biex jiżguraw li l-organizzazzjoni tkun f'konformità mal-kriterji ta' din il-Parti, u jkunu identifikati, flimkien mal-limitu ta' l-awtorità tagħhom. Din(dawn) il-persuna(i) għandhom jaħdmu taħt l-awtorità diretta tal-manaġer responsabbli li hemm imsemmi fis-sub-paragrafu (1). Il-persuni nominati jridu juru l-għarfien, l-isfond u l-esperjenza xierqa biex jesegwixxu r-responsabilitajiet tagħhom. 3. L-istaff fil-livelli kollha irid ikun ingħata l-awtorità xierqa biex ikun jista' jwettaq ir-responsabilitajiet allokati lilu, u jkun hemm ko-ordinazzjoni sħiħa u effettiva fl-organizzazzjoni tal-produzzjoni, speċjalment fejn jidħlu materji ta' informazzjoni dwar l-adegwità ta' l-avjazzjoni, l-ħoss, l-ivventjar għall-fuel u l-ħruġ ta' exhaust. (d) dwar l-istaff li jiċċertifika, awtorizzat mill-organizzazzjoni tal-produzzjoni biex jiffirma d-dokumenti maħruġa taħt 21A.163 taħt l-għan u t-termini ta' approvazzjoni: 1. L-għarfien, l-isfond (inklużi funzjonijiet oħra fl-organizzazzjoni), u l-esperjenza ta' l-istaff li jiċċertifika jkunu adattati biex dan iwettaq ir-responsabbiltajiet allokati lilu. 2. L-organizzazzjoni tal-produzzjoni għandha żżomm rekord ta' l-istaff kollu li jiċċertifika u dan għandu jinkludi dettalji tal-għan ta' l-awtorizzazzjoni tagħhom. 3. L-istaff li jiċċertifika għandu jiġi provdut bl-evidenza ta' l-iskop ta' l-awtorizzazzjoni tiegħu. 21A.147 It-Tibdil fl-organizzazzjoni approvata ta' produzzjoni (a) Wara l-ħruġ ta' approvazzjoni ta' organizzazzjoni tal-produzzjoni, kull tibdil f'organizzazzjoni tal-produzzjoni approvata li jista' jolqot b'mod sinifikanti t-turija tal-konformità jew l-adegwità ta' l-avjazzjoni u l-karatteristiċi tal-ħoss, l-ivventjar għall-fuelu l-ħruġ ta' exhaust tal-prodott, parti jew tagħmir, partikularment tibdil fis-sistema tal-kwalità, għandu jiġi approvat mill-Awtorità Kompetenti. Applikazzjoni għall-approvazzjoni bil-miktub għandha tiġi sottomessa lill-Awtorità Kompetenti, u l-organizzazzjoni għandha turi lill-Awtorità Kompetenti qabel ma jkun implementat it-tibdil, li hija se tkompli tikkonforma ma' din is-Sotto-parti. (b) L-Awtorità Kompetenti għandha tistabbilixxi l-kondizzjonijiet li taħthom organizzazzjoni tal-produzzjoni approvata taħt din is-Sub-parti tkun tista' taħdem matul dan it-tibdil, sakemm l-Awtorità Kompetenti ma tikkonkludix li l-approvazzjoni għandha tiġi sospiża. 21A.148 It-Tibil fil-lokalità It-tibdil fil-post tal-faċilitajiet tal-manifattura ta' l-organizzazzjoni tal-produzzjoni approvata għandu jitqies bħala wieħed importanti, u għalhekk dan għandu jkun konformi ma' 21A.147. 21A.149 It-Trasferibbilità Ħlief jekk ikun hemm xi tibdil ta' sidien, li huwa meqjus bħala importanti għall-għanijiet ta' 21A.147, l-approvazzjoni ta' organizzazzjoni tal-produzzjoni ma jistax jiġi trasferit. 21A.151 It-Termini ta' l-approvazzjoni It-termini ta' l-approvazzjoni għandhom jidentifikaw l-għan tax-xogħol, il-prodotti jew il-kategoriji tal-partijiet u t-tagħmir, jew it-tnejn, li għalihom l-okkupant ta' l-approvazzjoni huwa intitolat jeżerċita l-privileġġi taħt 21A.163. Dawk it-termini jinħarġu bħala parti mill-approvazzjoni ta' l-organizzazzjoni tal-produzzjoni. 21A.153 It-Tibdil fit-termini ta' l-approvazzjoni Kull tibdil li jsir fit-termini ta' l-approvazzjoni għandu jiġi approvat mill-Awtorità Kompetenti. Applikazzjoni biex ikun hemm tibdil fit-termini ta' l-approvazzjoni għandha ssir f'forma u manjiera stabbiliti mill-Awtorità Kompetenti. L-applikant għandu jikkonforma mal-kriterji applikabbli ta' din is-Sub-parti. 21A.157 L-Investigazzjonijiet Organizzazzjoni tal-produzzjoni għandha tagħmel l-arranġamenti meħtieġa biex tippermetti lill-Awtorità Kompetenti tagħmel kwalunkwe stħarriġ, inkluż stħarriġ fuq l-imsieħba u s-sub-kuntratturi, li jkun meħtieġ biex din tistabbilixxi jekk hemmx konformità u ssoktar ta' konformità mal-kriterji applikabbli ta' din is-Sub-parti. 21A.158 It-Tisjib (a) Meta tinsab evidenza oġġettiva li turi li min għandu l-approvazzjoni ta' organizzazzjoni tal-produzzjoni m'huwiex konformi mal-kriterji applikabbli ta' din il-Parti, it-tisjib għandu jkun klassifikat kif ġej: 1. Tisjib ta' l-ewwel livell huwa kwalunkwe nuqqas ta' konformità ma' din il-Parti li jista' jwassal għal nuqqas ta' konformità mhux kontrollat ma' l-informazzjoni applikabbli tad-disinn u li jista' jaffettwa s-sigurtà ta' l-ajruplan. 2. Tisjib tat-tieni livell huwa kwalunkwe nuqqas ta' konformità ma' din il-Parti li m'huwiex klassifikat bħala ta' l-ewwel wieħed. (b) Tisjib tat-tielet livell huwa kwalunkwe oġġett fejn ikun ġie identifikat, b'evidenza oġġettiva, li għandu problemi potenzjali li jistgħu jwasslu għal nuqqas ta' konformità taħt il-paragrafu (a). (ċ) Wara li tkun waslet in-notifika tat-tisjib skond 21B.225, 1. Fil-każ ta' tisjib ta' l-ewwel livell, min għandu l-approvazzjoni ta' organizzazzjoni tal-produzzjoni għandu jieħu azzjoni korrettiva għas-sodisfazzjon ta' l-Awtorità Kompetenti f'perjodu ta' mhux aktar minn 21 ġurnata ta' xogħol wara konferma bil-miktub tat-tisjib, 2. Fil-każ ta' tisjib tat-tieni livell, il-perjodu ta' azzjoni korrettiva li jingħata mill-Awtorità Kompetenti għandu jkun adattat skond in-natura tat-tisjib, iżda fi kwalunkwe każ fil-bidu dan m'għandux ikun aktar minn sitt xhur. F'ċerti ċirkostanzi u soġġett għan-natura tat-tisjib, l-Awtorità Kompetenti tista' testendi l-perjodu ta' sitt xhur, soġġett għal pjan sodisfaċenti ta' azzjoni korrettiva li dwaru jrid ikun hemm ftehim ma' l-Awtorità Kompetenti. 3. Tisjib tat-tielet livell ma jkunx jeħtieġ azzjoni immedjata mill-okkupant ta' l-approvazzjoni ta' l-organizzazzjoni tal-produzzjoni. (d) Fil-każ ta' tisjib ta' l-ewwel jew tat-tieni livell, l-approvazzjoni ta' l-organizzazzjoni tal-produzzjoni tista' tiġi soġġetta għal limitazzjoni, sospensjoni jew revokazzjoni parzjali jew sħiħa taħt 21B.245. L-okkupant ta' l-approvazzjoni ta' l-organizzazzjoni tal-produzzjoni għandu jagħti fi żmien biżżejjed konferma ta' l-irċevuta ta' l-avviż tal-limitazzjoni, sospensjoni jew revokazzjoni ta' l-approvazzjoni ta' l-organizzazzjoni tal-produzzjoni. 21A.159 Il-Perjodu u l-issoktar tal-validità (a) L-approvazzjoni ta' organizzazzjoni tal-produzzjoni jinħareġ għal perjodu illimitat. Dan jibqa' validu sakemm: 1. L-organizzazzjoni tal-produzzjoni tonqos milli turi konformià mal-kriterji applikabbli ta' din is-Sub-parti; jew 2. L-Awtorità Kompetenti ma titħalliex mill-okkupant ta' l-approvazzjoni, jew mill-imsieħba jew sub-kuntratturi tiegħu, biex tagħmel l-investigazzjonijiet meħtieġa f'konformità ma' 21A.157; jew 3. Ikun hemm evidenza li l-organizzazzjoni tal-produzzjoni ma tistax iżżomm kontroll tajjeb tal-manifattura tal-prodotti, partijiet jew tagħmir li hemm taħt l-approvazzjoni; jew 4. L-organizzazzjoni tal-produzzjoni m'għadhiex tilħaq il-kriterji ta' 21A.133; jew 5. Iċ-ċertifikat ikun ġie ċedut jew revokat taħt 21B.245. (b) Meta jiġi ċedut jew revokat, iċ-ċertifikat għandu jintbagħat lura lill-Awtorità Kompetenti. 21A.163 Il-Privileġġi F'konformità mat-termini ta' l-approvazzjoni maħruġa taħt 21A.135, l-okkupant ta' l-approvazzjoni ta' organizzazzjoni tal-produzzjoni jista': (a) Jesegwixxi attivitajiet ta' produzzjoni taħt din il-Parti. (b) Fil-każ ta' ajruplan komplut u wara preżentazzjoni ta' Dikjarazzjoni tal-Konformità (AESA Formola 52) taħt 21A.174, jikseb ċertifikat ta' l-adegwità ta' l-avjazzjoni għall-ajruplan u ċertifikat tal-ħoss mingħajr aktar wiri. (ċ) Fil-każ ta' prodotti, partijiet jew tagħmir ieħor, joħroġ ċertifikati tar-rilaxx awtorizzat (AESA Formola 1) taħt 21A.307 mingħajr aktar wiri. (d) Iżomm ajruplan ġdid li huwa jkun ipproduċa u joħroġ ċertifikat tar-rilaxx għas-servizz (AESA Formola 53) b'rabta ma' dik iż-żamma. 21A.165 L-Obbligi ta' min għandu l-approvazzjoni L-okkupant ta' l-approvazzjoni ta' organizzazzjoni tal-produzzjoni għandu: (a) Jiżgura li l-espożizzjoni ta' l-organizzazzjoni tal-produzzjoni provduta f'konformità ma' 21A.143 u d-dokumenti li jirreferu għaliha, jintużaw bħala dokumenti bażiċi tax-xogħol fi ħdan l-organizzazzjoni. (b) Iżomm l-organizzazzjoni tal-produzzjoni f'konformità ma' l-informazzjoni u l-proċeduri approvati għall-approvazzjoni ta' l-organizzazzjoni tal-produzzjoni. (ċ) 1. Jara li kull ajruplan komplut ikun konformi mad-disinn tat-tip u li jkun f''kondizzjoni li jaħdem mingħajr periklu qabel ma jkunu sottomessi d-Dikjarazzjonijiet tal-Konformità lill-Awtorità Kompetenti, jew 2. Jara li prodotti, partijiet jew tagħmir ieħor ikun komplut u jkun konformi ma' l-informazzjoni tad-disinn approvat u li dawn ikunu f'kondizzjoni li jaħdmu mingħajr l-ebda periklu qabel il-ħruġ tal-Formola 1 ta' l-AESA biex tkun ċertifikata l-adegwità ta' l-avjazzjoni, u barra minhekk, fil-każ tal-magni, jara skond l-informazzjoni provduta mill-okkupant taċ-ċertifikat tat-tip tal-magna li kull magna kompluta tkun f'konformità mal-kriterji ta' emissjonijiet applikabbli kif definit f'21A.18(b), liema kriterji jkunu effettivi fid-data tal-manifattura tal-magna, biex jiċċertifika l-konformità ta' l-emissjonijiet, jew 3. Jara li prodotti, partijiet jew tagħmir ieħor ikun konformi ma' l-informazzjoni applikabbli qabel il-ħruġ tal-Formola 1 ta' l-AESA bħala ċertifikat tal-konformità; (d) Jirreġistra d-dettalji kollha tax-xogħol li jkun sar. (e) Jistabbilixxi u jżomm sistema interna ta' rappurtar ta' okkorrenzi fl-interess tas-sigurtà, biex ikun jista' jsir il-ġbir u l-eżaminar tar-rapporti ta' okkorrenzi biex ikunu identifikati xejriet kuntrarji jew indirizzati d-defiċjenzi, u biex jiġu estrattati wkoll okkorrenzi rappurtabbli. Din is-sistema għandha tinkludi evalwazzjoni ta' l-informazzjoni relevanti marbuta ma' l-okkorrenzi u d-disseminazzjoni ta' l-informazzjoni relatata. (f) 1. Jirrapporta lill-okkupant taċ-ċertifikat tat-tip jew ta' l-approvazzjoni tad-disinn, il-każijiet kollha fejn prodotti, partijiet jew tagħmir ikunu ġew rilaxxati mill-organizzazzjoni tal-produzzjoni u wara jkun instab li hemm xi devjazzjonijiet mill-informazzjoni tad-disinn applikabbli, u jinvestiga ma' l-okkupant taċ-ċertifikat tat-tip jew l-approvazzjoni tad-disinn biex ikunu identifikati dawk id-devjazzjonijiet li jistgħu jwasslu għal kondizzjoni ta' nuqqas ta' sigurtà. 2. Jirrapporta lill-Aġenzija u lill-awtorità kompetenti ta' l-Istat Membru d-devjazzjonijiet li jistgħu jwasslu għal kondizzjoni ta' nuqqas ta' sigurtà li jkunu ġew identifikati skond is-sub-paragrafu (1). Dawn ir-rapporti għandhom isiru f'forma u manjiera stabbiliti mill-Aġenzija taħt 21A.3(b)(2), jew inkella jiġu aċċettati mill-awtorità kompetenti ta' l-Istat Membru. 3. Fejn l-okkupant ta' l-approvazzjoni ta' organizzazzjoni tal-pro